Hong Kong senaraikan Malaysia, 14 negara lain dalam senarai negara berisiko tinggi Covid-19

Hong Kong meletakkan Malaysia dalam senarai negara berisiko tinggi Covid-19 bersama Amerika Syarikat (AS), Perancis, Thailand dan Emiriah Arab Bersatu (UAE).Senarai itu berkuat kuasa pada 20 Ogos depan, di mana individu yang melakukan perjalanan ke negara-negara tersebut akan diarahkan menjalani kuarantin dengan tempoh lebih panjang dan perlu diuji Covid-19 walaupun mereka lengkap divaksinasi sewaktu tiba di Hong Kong.Selain empat negara tersebut, Bangladesh, Kemboja, Greece, Iran, Belanda, Sepanyol, Sri Lanka, Switzerland, Tanzania dan Turki turut dimasukkan ke dalam senarai.Sebelum ini, Brazil, India, Indonesia, Ireland, Nepal, Pakistan, Filipina, Rusia, Afrika Selatan dan Britain telah dimasukkan ke dalam kategori tersebut.Malaysia adalah antara negara yang terkesan dengan peningkatan jangkitan global susulan penularan varian Delta.Setakat hari ini, Malaysia melaporkan 22,948 kes baru Covid-19 dalam tempoh 24 jam lalu.178 kematian turut direkod, menjadikan korban akibat pandemik mencecah 13,480 orang.Angka kes harian yang serupa turut dicatatkan di Thailand dan Perancis sementara AS dilihat mulai menyaksikan angka jangkitan meningkat kepada angka-angka yang dicatatkan sebelum program vaksinasi dijalankan di negara itu.Keputusan Hong Kong untuk memasukkan lebih banyak negara dalam kategori berisiko tinggi susulan timbul kebimbangan sekiranya mereka yang melakukan perjalanan ke sana melalui negara-negara yang disenaraikan seperti AS masih membawa risiko penularan wabak walaupun divaksinasi.Pelancong dari negara-negara dalam kategori tersebut turut disyaratkan menerima vaksin sekurang-kurangnya 14 hari sebelum berangkat menggunakan ke Hong Kong.Ketika ketibaan, mereka perlu menjalani tiga minggu kuarantin dan sepanjang tempoh itu selain perlu menjalani ujian saringan virus sebanyak empat kali.


Ismail umum tambahan gaji RM100 kepada penjawat awam mulai Januari

Perdana Menteri Ismail Sabri Yaakob hari ini mengumumkan beberapa inisiatif baru dan berita gembira buat penjawat awam antaranya tambahan khas RM100 dalam Bayaran Kenaikan Gaji Tahunan (KGT) dan pemberian Bantuan Khas Kewangan (BKK) Tahun 2023.
"Keluh kesah anggota perkhidmatan awam sentiasa didengari oleh kerajaan," katanya pada Majlis Amanat Perdana Perkhidmatan Awam Ke-18 (MAPPA XVIII) yang dihadiri kira-kira 4,000 anggota perkhidmatan awam secara fizikal di Putrajaya serta ribuan lagi mengikutinya secara dalam talian.
Beliau berkata KGT tambahan khas sebanyak RM100 itu adalah bagi penjawat awam Gred 11 hingga Gred 56 dan akan dibayar mulai Januari 2023, yang akan melibatkan kira-kira 1.28 juta penjawat awam serta implikasi kewangan sebanyak RM1.5 bilion.
“Sebagai contoh, sebelum ini kadar KGT bagi gred 11 adalah RM80, maka pada 2023, beliau akan menerima kadar KGT asas sebanyak RM80 dan tambahan khas sebanyak RM100 menjadikan jumlah KGT diterima pada 2023 adalah sebanyak RM180,” katanya sambil disambut dengan sorakan hadiri setiap kali beliau mengumumkan insentif untuk penjawat awam.
Ismail turut mengumumkan BKK Tahun 2023 kepada anggota perkhidmatan awam Gred 56 ke bawah berjumlah RM700 dan RM350 bagi pesara kerajaan dan veteran tidak berpencen yang akan dibayar pada Januari 2023.
MAPPA merupakan acara tahunan bagi mendengar amanat daripada perdana menteri kepada anggota perkhidmatan awam daripada pelbagai perkhidmatan di peringkat persekutuan, negeri dan kerajaan tempatan serta syarikat berkaitan kerajaan.
Turut hadir menteri-menteri Kabinet antaranya Menteri Komunikasi dan Multimedia Annuar Musa. Hadir sama Ketua Setiausaha Negara Mohd Zuki Ali, Ketua Pengarah Perkhidmatan Awam Mohd Shafiq Abdullah dan Presiden Kongres Kesatuan Pekerja Dalam Perkhidmatan Awam (Cuepacs) Adnan Mat.
Ismail pada perhimpunan itu turut mengumumkan kenaikan kadar maksimum jumlah cuti rehat yang boleh dikumpulkan bagi tujuan award wang tunai (GCR) daripada 160 hari ke 180 hari.
“Kerajaan memahami dengan beban tugas yang semakin besar dan mencabar, ramai anggota perkhidmatan awam yang tidak dapat menghabiskan cuti rehat tahunan mereka.
“Dengan kenaikan kadar maksimum GCR ini, membolehkan cuti tersebut disimpan bagi tujuan award wang tunai semasa persaraan sekali gus meningkatkan tunai di tangan pada hari persaraan kelak,” katanya.
Ismail turut mengumumkan tambahan Kadar cuti rehat khas sebanyak lima hari menjadikan jumlah cuti rehat khas 15 hari setahun kepada Pegawai Perkhidmatan Pendidikan yang telah berkhidmat melebihi 10 tahun.
Tambahan cuti rehat khas sebanyak lima hari itu akan memberi manfaat kepada kira-kira 500,000 guru bagi urusan mustahak dan kecemasan yang dibenarkan serta memberi peluang guru-guru mengumpul jumlah GCR yang lebih tinggi, katanya.
Pada majlis itu perdana menteri turut mengumumkan mengenai perluasan tafsiran ahli keluarga bagi kemudahan cuti tanpa rekod urusan kematian ahli keluarga terdekat.
“Jika sebelum ini cuti tanpa rekod bagi urusan kematian hanya tertakluk kepada kematian suami atau isteri, ibu kandung dan ibu mertua, bapa kandung dan bapa mertua serta anak sahaja, penambahbaikan tafsiran ahli keluarga diperluas kepada kematian yang melibatkan adik-beradik, nenek dan datuk bagi anggota perkhidmatan awam," katanya.
Beliau turut memaklumkan langkah penambahbaikan pemberian pergerakan gaji tahunan kepada pegawai yang telah mencapai gaji maksimum.
“Kerajaan telah bersetuju menambah baik kadar tetap 3% semasa yang diterima oleh pegawai yang mencapai gaji maksimum kepada suatu kadar baharu dan diseragamkan mengikut gred bagi semua klasifikasi perkhidmatan berkuat kuasa 1 Januari 2022," katanya.
Ismail berkata Jabatan Perkhidmatan Awam (JPA) akan mengeluarkan pekeliling berkaitan bagi penjelasan terperinci bagi perkara itu.
Beliau berkata kerajaan juga bersetuju agar JPA menyegerakan kajian ke atas Sistem Saraan Perkhidmatan Awam dengan mengambil kira keseluruhan aspek modal insan.
“Kajian juga merangkumi saraan dan perkhidmatan agar relevan dengan keadaan semasa serta kemampuan kewangan kerajaan,” katanya.
Dalam perjumpaan bersama penjawat awam itu, Ismail mengucapkan terima kasih kepada semua penjawat awam yang sentiasa memastikan jentera kerajaan bergerak dengan berkesan, melaksanakan dasar dan menjayakan setiap aspirasi kerajaan.
“Sekiranya produktiviti dapat ditingkatkan, ekonomi negara akan bertambah kukuh dan kerajaan akan lebih berupaya meningkatkan kemudahan kepada Keluarga Malaysia seluruhnya,” katanya menambah penjawat awam tidak akan dilupakan dan yakin mereka adalah tonggak Aspirasi Keluarga Malaysia.


Dengar suara ibu, kata Annuar ketika Putrajaya mulakan rayuan berhubung kerakyatan

Annuar Musa dilihat menyokong hak kaum ibu Malaysia untuk mewariskan kerakyatan mereka secara automatik kepada anak yang lahir di luar negara, ketika kritikan memuncak terhadap keputusan Putrajaya untuk merayu keputusan mahkamah baru-baru ini.“Saya berpandangan suara para ibu rakyat Malaysia harus kita dengari,” kata menteri komunikasi dan multimedia itu dalam ulasan ringkasnya.Beliau berkata oleh kerana isu tersebut menyentuh soal dasar dan perundangan, ia perlu dibincang di Kabinet.“Saya percaya Kabinet adalah forum paling sesuai meneliti hal ini dalam semangat Keluarga Malaysia,” katanya merujuk konsep yang dipromosi Perdana Menteri Ismail Sabri Yaakob.Sekurang-kurangnya dua orang menteri mengalu-alukan keputusan Mahkamah Tinggi Kuala Lumpur minggu lalu yang membenarkan ibu warga Malaysia yang berkahwin dengan lelaki warga asing berhak mewariskan kerakyatan kepada anaknya secara automatik.Menteri Perusahaan Perladangan dan Komoditi Zuraida Kamaruddin juga turut menggesa kerajaan untuk melaksanakan keputusan tersebut sementara Menteri Undang-Undang Wan Junaidi Tuanku Jaafar berkata keputusan mahkamah tersebut selari dengan Perlembagaan yang menjamin tiada diskriminasi.Bagaimanapun, Putrajaya berkata ia akan memulakan rayuan terhadap keputusan mahkamah tersebut menyebabkan kritikan daripada kumpulan hak asasi dan ahli politik pembangkang.Pada 9 September lalu, hakim Akhtar Tahir wanita warga Malaysia yang berkahwin dengan lelaki asing memiliki hak yang sama dengan lelaki yang berkahwin dengan wanita asing.Saman tersebut difailkan kumpulan hak asasi Family Frontiers dan enam wanita warga Malaysia yang berkahwin dengan lelaki warga asing, pada 18 Disember tahun lalu.Mereka menuntut enam perintah mahkamah termasuk pengisytiharan Artikel 8 (2) Perlembagaan Persekutuan yang dibaca bersama dengan Artikel 14 (1) (b) Perlembagaan Persekutuan yang tidak bercanggah dengan Bahagian (1) (b) Bahagian II Jadual Kedua Perlembagaan Persekutuan bagi memasukkan bayi kepada ibu warga Malaysia yang dilahirkan di luar negara boleh mendapat kerakyatan secara automatik.


Netflix rekod jumlah langganan tertinggi

Netflix mengumumkan bahawa bilangan pelanggannya mencecah rekod tertinggi sebanyak 232.5 juta pada suku pertama tahun ini malah ciri sokongan iklan terbaru cukup memberangsangkan.
Gergasi penstriman TV itu melaporkan keuntungan suku tahunan sebanyak AS$1.3 bilion (RM5.76 bilion), selari dengan jangkaan yang diumumkan
Bagaimanapun syarikat itu berkata ia terpaksa menangguhkan langkah terbaru terhadap perkongsian kata laluan akaun "untuk meningkatkan pengalaman ahli".
Netflix berkata ia menjangkakan untuk mula melancarkan pilihan bagi perkongsian kata laluan berbayar pada suku ini.
Ini bermakna beberapa faedah keahlian dan hasil daripada langkah itu ditangguhkan, menurut Netflix dalam surat kepada pemegang saham.
"Kami percaya ini akan meningkatkan hasil yang lebih baik untuk ahli kami dan perniagaan kami," kata Netflix.
Malah ketika langganan beriklan baharu di Netflix berada di peringkat awal, penglibatan adalah atas jangkaan awal dan Netflix melihat "terdapat perubahan sangat sedikit berbanding pelan standard dan premium kami."
Penjejak pasaran Insider Intelligence meramalkan bahawa Netflix akan membawa masuk AS$770 juta hasil iklan daripada ciri baharu tahun ini, dan angka tersebut akan melebihi AS$1 bilion tahun depan.
Memandangkan pertumbuhan di Netflix semakin pulih tahun lepas, syarikat penstriman yang berpangkalan di Lembah Silikon itu menumpukan kepada mencipta peringkat langganan yang lebih rendah dengan pengiklanan.
Netflix juga berhasrat untuk mendorong orang yang menonton secara percuma dengan kata laluan yang dikongsi untuk mula membayar perkhidmatan tanpa mengasingkan pelanggan.
Insider Intelligence meramalkan, buat pertama kalinya, orang dewasa Amerika Syarikat (AS) akan menghabiskan lebih banyak masa tahun ini menonton video digital pada platform seperti Netflix, TikTok dan YouTube berbanding menonton di televisyen.


Melaka catat kadar kebolehjangkitan Covid-19 tertinggi, kata Noor Hisham

Kadar kebolehjangkitan (Rt) Covid-19 mengikut kes harian bagi seluruh negara iaitu pada 0.92 setakat semalam dengan Melaka mencatatkan Rt tertinggi iaitu pada 1.07.Ketua Pengarah Kesihatan Dr Noor Hisham Abdullah menerusi infografik yang dikongsikan di akaun Twitter beliau menunjukkan Pulau Pinang merekodkan Rt kedua tertinggi pada 1.06 diikuti Kedah (1.04) dan Johor (1.01).Negeri-negeri lain yang mencatatkan bacaan di bawah satu ialah Sarawak (0.96), Kuala Lumpur, Negeri Sembilan dan Perak (0.95), Kelantan (0.92), Selangor (0.89), Pahang (0.86), Terengganu (0.82), Sabah (0.80), Perlis (0.77), Putrajaya (0.73) manakala Labuan (0.65).Semalam, kes baru positif pandemik Covid-19 merekodkan empat angka dengan 3,499 kes selain lima kematian dilaporkan.


Mahkamah Persekutuan tolak permohonan Najib kemuka bukti baru kes SRC

Mahkamah Persekutuan hari ini sebulat suara menolak permohonan Najib Razak untuk mengemukakan bukti baru dalam kes penyelewengan RM42 juta dana SRC International.
Ketua Hakim Negara Tengku Maimun Tuan Mat yang mempengerusikan panel lima hakim dalam pendengaran hari ini berkata mereka memutuskan bukti tersebut tidak relevan dengan kes tersebut dan gagal menunjukkan Hakim Mahkamah Rayuan Mohd Nazlan Ghazali mempunyai konflik kepentingan.
Bukti tambahan yang ingin dikemukakan Najib adalah berkaitan penemuan baru-baru ini bahawa hakim Nazlan Mohd Ghazali pada 2006 adalah peguam dan setiausaha syarikat bagi Kumpulan Maybank, yang mempunyai tanggungjawab keseluruhan untuk pengurusan dan pentadbiran semua jabatan undang-undang dalam keseluruhan kumpulan.
Semasa menyampaikan keputusan mahkamah, Tengku Maimun berkata tiada kaitan antara pekerjaan Nazlan di bank sebelum ini dengan pertuduhan Najib, justeru beliau memerintahkan supaya rayuan utama diteruskan.
Panel hakim terdiri daripada hakim Abang Iskandar Abang Hashim, Nallini Pathmanathan, Mary Lim Thiam Suan dan Mohamad Zabidin Mohd Diah.
Tengku Maimun berkata mahkamah memutuskan bahawa Najib gagal melepasi tahap tinggi Seksyen 93 Akta Mahkamah Kehakiman 1964 yang mengandungi undang-undang mengenai bukti baharu.
“Keseluruhan bukti tambahan yang ingin dikemukakan gagal memenuhi keperluan itu. Permohonan itu gagal mendedahkan sebarang perkaitan dengan keputusan hakim Nazlan. Beberapa bukti akan tersedia semasa perbicaraan atau akan tersedia dengan penumpuan munasabah.
“Pada mulanya kami bersetuju dengan pihak pendakwaan bahawa ketersediaan bukti tidak tertakluk kepada penyampaian di bawah Seksyen 51A Kanun Tatacara Jenayah sebaliknya sama ada bukti tersedia kepada pemohon semasa perbicaraan.
“Memandangkan peguam untuk SRC dan 1MDB adalah sama, dokumen itu tersedia dan oleh itu boleh dibangkitkan kepada hakim Nazlan mengenai isu konflik yang didakwanya,” kata beliau.
Tengku Maimun berkata peranan Nazlan sebelum ini dalam Maybank diketahui umum dan akan terbuka kepada pemohon untuk membuat sebarang permintaan untuk pendedahan dokumen itu melalui tindakan selanjutnya.
“Pemohon bukan tidak tahu dan tidak diwakili. Tidak boleh menyatakan bahawa dia tidak boleh mendapatkan bukti tanpa usaha dipihaknya. Dalam proses siasatan oleh Suruhanjaya Pencegahan Rasuah Malaysia, dalam kenyataan daripada kakitangan Maybank dan juga daripada hakim Nazlan, kami gagal melihat bagaimana bukti yang akan dikemukakan mereka berkait dengan pertuduhan terhadap pemohon.
"Kami tidak nampak bagaimana peranan hakim Nazlan dalam Maybank sebelum ini boleh memberi kesan kepada penemuannya dalam perbicaraan SRC dan penubuhan SRC melalui tindakan pemohon sendiri.
“Oleh itu, kami dengan ini menolak permohonan untuk mengemukakan bukti tambahan,” kata Tengku Maimun.
Selepas penghakiman dibacakan, Hisyam memohon agar rayuan utama ditangguhkan sekurang-kurangnya tiga hingga empat bulan kerana pelantikannya sebagai peguam utama hanya dibuat baru-baru ini.
“Saya juga tidak sihat. Saya dengan rendah hati memohon penangguhan,” katanya.
Sithambaram berkata pihak pendakwaan menyerahkan perkara itu kepada budi bicara mahkamah.
"Mahkamah ini sudah dua kali menolak permohonan mereka, oleh itu, kini mahkamah mesti memutuskan perkara itu," kata beliau
Mahkamah menangguhkan prosiding buat sementara waktu sebelum memutuskan perkara itu.
Bermula semalam, Mahkamah Persekutuan mendengar permohonan Najib untuk mengemukakan bukti tambahan dalam kes SRC dalam usaha bekas perdana menteri itu untuk mendapatkan perbicaraan semula.
Bagaimanapun, dengan keputusan hari ini, Mahkamah Persekutuan dijangka akan meneruskan pendengaran rayuan Najib terhadap sabitan kesalahan dan hukuman penjara 12 tahun serta denda RM210 juta.
Keputusan tersebut diputuskan hakim Mahkamah Tinggi yang dipengerusikan Nazlan pada 28 Julai, 2020.
Pendengaran rayuan di Mahkamah Persekutuan yang bermula semalam adalah yang terakhir bagi Najib selepas sabitannya dikekalkan oleh Mahkamah Rayuan pada 8 Disember tahun lalu.


Kes harian lepasi 2,200 jangkitan, 5 lagi terkorban

2,231 kes baru Covid-19 direkodkan semalam menjadikan jumlah keseluruhan sebanyak 4,863,457 kes.
Sebanyak 1,473 pesakit turut dilaporkan sembuh, menjadikan jumlah keseluruhan kes sembuh sebanyak 4,803,485.
Ketika ini, 23,557 kes aktif direkodkan di mana 22,547 atau 95.7% daripadanya menjalani kuarantin kendiri.
Tiada pesakit di pusat kuarantin sementara 976 (4.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 34 kes dan 21 daripadanya memerlukan bantuan alat pernafasan.
Lima lagi kematian termasuk satu kes kematian sebelum tiba di hospital dicatatkan menjadikan kes keseluruhan sebanyak 36,415 orang.


Kerajaan pertimbang benar calon PRN berkempen di media rasmi kerajaan

Kerajaan bersedia menimbang untuk memberi ruang kepada calon Pilihan Raya Negeri (PRN) Melaka termasuk dari pembangkang untuk berkempen menerusi saluran televisyen dan radio rasmi kerajaan.Menteri Komunikasi dan Multimedia Annuar Musa berkata ini kerana kerajaan memahami kesulitan dialami semua parti politik terutama calon baharu untuk berkempen dalam suasana norma baharu.“Saya faham masalah mereka dan saya terima hakikat bahawa ada orang cakap ia sedikit ‘handicap’ (sulit) terutama kepada calon baharu.“Walaupun parti politik memperkenalkan kaedah baharu (berkempen), tetapi masih (ada keperluan) memberi peluang kepada mereka muncul di rangkaian televisyen.“Oleh itu, kita akan mengadakan perbincangan dengan Radio Televisyen Malaysia (RTM) untuk memungkinkan ruang sama rata diberikan kepada semua calon. Saya akan membuat pengumuman mengenainya dalam sehari dua ini,” katanya. Beliau berkata demikian dalam sidang media selepas menyaksikan Majlis Pembentangan dan Demonstrasi “5G Multi-Operator Core Network (MOCN) Integration” di Telekom Malaysia Titiwangsa hari ini.Annuar mengulas permintaan Pakatan Harapan (PH) supaya setiap parti bertanding di PRN Melaka, diberi ruang atau slot dalam media rasmi kerajaan untuk berkempen.Isnin lepas Jawatankuasa Komunikasi, Digital dan Multimedia PH memohon agar setiap parti diberikan tempoh sekurang-kurangnya 30 minit untuk berceramah di TV1, TV2, dan Bernama TV pada setiap malam serta 60 minit berceramah di Melaka FM dan Bernama Radio pada setiap hari.Ini ekoran ketetapan prosedur operasi standard Suruhanjaya Pilihan Raya (SPR) yang tidak membenarkan calon dan parti dalam PRN Melaka mengadakan aktiviti ceramah, berhimpun, ziarah rumah ke rumah dan tinjauan mesra.Sebaliknya calon disaran menggunakan saluran televisyen, akhbar serta media sosial selain boleh menyebarkan risalah atau menggunakan lori dan van bergerak untuk menyebarkan manifesto dan berkempen.


KKM syor kanak-kanak segera divaksin sebelum 1 April

Kementerian kesihatan (KKM) mengesyorkan supaya kanak-kanak yang belum mendapatkan vaksin agar berbuat demikian menerusi Program Imunisasi Covid-19 Kebangsaan Kanak-Kanak (PICKids) dengan kadar segera sebelum negara beralih ke Fasa Peralihan ke Endemik mulai 1 April ini. Timbalan Menteri Dr Noor Azmi Ghazali dalam kenyataan hari ini berkata langkah itu bagi memastikan kanak-kanak berusia lima hingga bawah 12 tahun mendapat perlindungan daripada jangkitan teruk dan komplikasi Covid-19. Beliau berkata terdapat dalam kalangan ibu bapa menganggap semasa fasa peralihan ini, kanak-kanak dalam lingkungan umur berkenaan tidak perlu lagi diberi vaksinasi, namun pada hakikatnya, terdapat peningkatan 160% bilangan kes Covid-19 dalam kalangan kanak-kanak yang dimasukkan ke hospital pada tahun ini. “Ibu bapa diminta mendaftarkan anak sebagai tanggungan dalam aplikasi MySejahtera untuk mendapatkan pautan janji temu atau membawa anak lima hingga bawah 12 tahun secara ‘walk-in’ ke pusat pemberian vaksin (PPV) yang telah diberitahu sebelum ini.“Pilihlah untuk vaksinkan anak kerana manfaatnya lebih besar daripada risiko mendapat kesan sampingan vaksin,” katanya.Dr Noor Azmi berkata ibu bapa yang membawa anak mereka ke PPV Covid-19 pada hari bekerja akan diberikan surat pengesahan kehadiran (time-slip) yang membuktikan mereka membawa anak untuk divaksin justeru, beliau berharap majikan sektor kerajaan dan swasta memberi kerjasama dalam hal itu.Semalam, sebanyak 1,315,497 kanak-kanak berusia lima hingga 11 tahun atau 37.1 peratus populasi itu di Malaysia telah menerima dos pertama vaksin Covid-19 menerusi PICKids.


Siapa pilihan pengundi Melayu di pinggir bandar Selangor?

Suasana pagi di Taman Medan di Petaling Jaya, Selangor diiringi hingar-bingar penjaja kecil yang menjalankan perniagaan masing-masing.
Jalan raya juga tidak kurang sibuknya dengan banyak lori muatan berat, bas sekolah dan bas awam selain kereta dan motosikal lalu lalang menuju ke destinasi masing-masing.
Beberapa pejalan kaki dan pekerja warga asing juga kelihatan bergegas dalam kesibukan harian di kawasan tersebut.
Di sebuah kedai kopi terletak di belakang blok pangsapuri kos rendah, Adnan, 59 tahun menghabiskan banyak masa melepak bersama rakan-rakan seusianya.
Dia yang bekerja sebagai buruh kontrak di tapak pembinaan hanya bekerja apabila dipanggil oleh majikan.
Menggelar dirinya sebagai anak jati Taman Medan, Adnan berkata, ibu bapanya sudah menetap di kawasan itu sejak lebih tujuh dekad lalu.
Baginya, tiada perubahan yang signifikan di kawasan tersebut sejak pertama kali beliau membuang undi pada Pilihan Raya Umum ke-8 dalam tahun 1990.
"Baik Umno- BN (Barisan Nasional) atau PKR - PR (Pakatan Rakyat) dan PH (Pakatan Harapan) sama sahaja.
"Hidup kami macam ni juga," katanya kepada MalaysiaNow.
Rata-rata penduduk di kawasan tersebut ialah golongan kelas pekerja yang tinggal di kawasan pinggir bandar dalam negeri Selangor.
Taman Medan terletak di pinggir Petaling Jaya memiliki majoriti penduduk terdiri daripada kaum Melayu.
Pada tahun 1994, Taman Medan pertama kali dipertandingkan untuk Pilihan Raya Negeri (PRN) dengan diwakili oleh seorang ahli Dewan Undangan Negeri (Adun).
Mengulas lanjut, Adnan bercerita beberapa perubahan yang dilakukan kerajaan negeri terhadap penduduk di sekitar itu khususnya pembinaan pondok menunggu bas, stesen bas dan perkhidmatan bas percuma.
Perkhidmatan bas percuma itu bermula ketika Mohamed Azmin Ali menjadi menteri besar dari 2014 hingga 2018.
"Bas percuma komuniti. Itu bagus. Anak-anak balik sekolah atau tuisyen, orang tua keluar pergi klinik. Saya sendiri pergi kerja pun guna juga."
Dia merujuk kepada perkhidmatan bas komuniti secara percuma bagi penduduk Petaling Jaya Selatan (PJS) yang dilancarkan oleh Majlis Perbandaran petaling Jaya (MPPJ) pada April 2016 bertujuan untuk kemudahan pengangkutan kepada penduduk sekitar khususnya warga tua, dari Kampung Lindungan ke Pusat Perubatan Universiti Malaya (PPUM) yang melibatkan perjalanan pergi dan balik.
Sementara itu, seorang penjaja buah kelapa dan minuman di Taman Datuk Harun, Norizah Ahmad Daod berkata menjelang PRN akan datang dia tidak teragak-agak untuk mengalih sokongan kepada mana-mana gabungan yang jelas berpihak kepada golongan bawahan.
Menurut wanita berusia 68 tahun itu, kos sara hidup akan menjadi isu penting dalam penilaiannya sebelum membuang undi pada PRN akan datang.
Bekas guru agama itu kini tinggal di Taman Medan sejak awal tahun 1990 selepas berpindah dari Banting.
"Kita tak kisah jumpa orang yang sama sebagai wakil rakyat.
“Asalkan ideanya selalu baru," katanya kepada MalaysiaNow sambil ketawa kecil.
Dia memuji pentadbiran bekas menteri besar Selangor Mohamed Azmin Ali dengan menyifatkan menerima banyak menerima manfaat sepanjang pentadbiran pemimpin itu.
Antaranya, perkhidmatan bas percuma, sumbangan khas untuk bekas guru agama dan ibu tunggal selain bantuan kebajikan melalui kerajaan negeri.
Bolehkah undi mereka berpaling arah?
Sebelum ini Selangor merupakan kubu kuat Barisan Nasional (BN).
Akan tetapi dalam PRU12 pada tahun 2008 mengejutkan ramai pihak apabila PR ketika itu di blok pembangkang berjaya mendapatkan 36 kerusi berbanding 20 kerusi oleh BN.
Perkembangan itu sekali gus menjadikan Selangor daripada lima buah negeri yang lain dimenangi oleh gabungan tersebut.
Bercerita lebih lanjut, Adnan menolak sangkaan kononnya pengundi Melayu di kawasan bandar di Selangor tidak pernah ada niat untuk berubah atau beralih angin daripada mengundi PKR.
Katanya, jika diperhatikan suasana politik di negeri itu didapati kem-kem "panas" oleh Perikatan Nasional (PN) sedang aktif mempengaruhi pengundi dan mendekati penduduk setempat.
Khususnya, kata Adnan, mereka membuat video-video di TikTok bercerita tentang kelebihan sekiranya PN menawan Selangor selain beberapa video sampingan yang berkaitan dengan isu semasa.
"Siapa yang kata orang Taman Medan ke orang Selangor tak pernah terfikir nak undi parti lain tu tak betul.
"Tengok kat TikTok. Ada yang marah, ada yang tak puas hati."
Katanya, para pengundi sudah merasakan pengalaman berada dalam pentadbiran kedua-dua rakan gabungan kerajaan campuran iaitu BN dan PH.
Atas sebab itu, pengundi Selangor mampu untuk menilai setiap sumbangan dan kemajuan yang dilakukan oleh pentadbiran kedua-dua pihak itu terhadap negeri mereka.
"Susah nak cakap kalau orang lain boleh menang.
“Tapi (pengundi) berpaling atau tukar angin tu mesti akan ada," katanya sambil menghembus asap rokok.


Miliki PhD, namun hantar makanan: ‘Rider’ kejar impian di jalan raya

Sekilas pandang, Mohd Akmal Azhar kelihatan seperti penghantar makanan lain ketika dia mencelah kereta dan lori di jalan raya dengan pesanan pelanggan tersimpan selamat dalam beg di belakangnya.Dia merupakan salah seorang penghantar makanan yang hari-hari mereka dipenuhi dengan mengambil pesanan makanan dari restoran di sekitar kota dan menghantarnya kepada pelanggan.Penunggang motor untuk khidmat penghantaran makanan atau lebih dikenali sebagai “rider” adalah pemandangan biasa lebih-lebih lagi sejak pandemik Covid-19 melanda di mana ia mencetuskan lonjakan permintaan penghantaran makanan sepanjang pelaksanaan beberapa tempoh perintah kawalan pergerakan yang menyebabkan orang ramai tidak dapat atau enggan keluar dari rumah mereka.Dengan sekatan Covid-19 mulai dilonggarkan dan kehidupan mula perlahan-lahan kembali seperti biasa, perkhidmatan penghantaran makanan atau turut dikenali sebagai perkhidmatan p-hailing masih mendapat permintaan tinggi terutama di kawasan bandar ekoran kerancakan dan pergerakan yang pantas membuat ramai orang terlalu sibuk untuk mendapatkan makanan dengan cara lain.Namun mereka hanya dipandang sebagai seorang penghantar barang dan bukannya sebagai individu yang mempunyai harapan dan impian sendiri.Beberapa penghantar makanan tiba di Panda Mart untuk mengambil barangan yang dipesan oleh pelanggan melalui atas talian di Kuala Lumpur.Contohnya Akmal, dia memecahkan stereotaip tersebut dengan satu hal yang signifikan: tidak seperti gambaran popular kononnya penghantar makanan adalah orang yang hanya mempunyai pendidikan asas, sebaliknya Akmal memiliki gelaran doktor falsafah dalam teknologi farmaseutikal.Akmal baru sahaja menyelesaikan empat tahun pengajian PhD, kini katanya dia bergelut untuk memenuhi keperluan keluarga dan perlu menyelesaikan pembiayaan pengajiannya.“Saya menjalani pengajian doktor falsafah sepenuh masa dengan Universiti Malaysia Pahang di mana mereka menaja pengajian saya selama tiga tahun,” katanya kepada MalaysiaNow.“Sepanjang tempoh itu, saya lakukan pekerjaan sambilan pada hujung minggu untuk mendapatkan lebih banyak wang belanja. Bagi baki setahun pengajian, saya perlu bayar sendiri pengajian saya.”Dengan seorang isteri dan lima anak untuk di bawah tanggungannya, Akmal tahu dia perlu mencari pekerjaan sepenuh masa.Namun seperti ratusan ribu orang di seluruh negara, dia menyedari dirinya juga turut terperangkap dalam kekangan ekonomi akibat pandemik Covid-19.“Tahun lalu, ketika sektor perkhidmatan penghantaran makanan berkembang pesat, mereka minta lebih banyak rider untuk isi kekosongan itu, jadi saya ambil kesempatan yang saya ada ketika itu kerana saya memerlukan wang,” katanya.Menurutnya, selagi kerja tersebut halal, dia tidak begitu ambil kisah.Namun, dia tetap memasang impian agar dapat kembali ke dalam bidang akademik dan ijazah PhD itu dapat digunakan.“Saya mahu menjadi pensyarah,” katanya.Namun katanya, jika impiannya menjadi pensyarah tidak kesampaian, dia akan cuba masuk ke dalam bidang penyelidikan.Penghantar makanan Abdullah Mohd Zain bersiap sedia memakai helmet untuk ke lokasi tugasan setelah menerima ‘ping’ dari sistem syarikat itu di Jalan Chow Kit.Bagi Abdullah Mohd Zain, menjadi rider penghantaran makanan sesuai dengan kehidupannya ketika ini.Berusia 44 tahun, dia memulakan pekerjaan sebagai penghantar makanan tiga tahun lalu kerana suka menunggang motosikal dan dengan cara ini membolehkannya bekerja secara fleksibel.“Saya pernah jadi penghantar barang ketika saya masih muda, namun kemudian ekonomi merosot sehingga saya terpaksa mencari pekerjaan lain untuk keluarga saya,” katanya.“Sekarang saya sudah berusia, tidak banyak yang dapat saya lakukan, dan sukar untuk mencari pekerjaan dengan gaji yang memuaskan.”Namun walaupun menyukai pekerjaannya ketika ini, dia tidak merancang untuk menjadi penghantar makanan selamanya.“Saya lakukan ini buat sementara sehingga saya dapat simpan wang yang cukup untuk jalankan perniagaan ‘kambing bakar’ saya sekali lagi,” katanya kepada MalaysiaNow.“Apabila kita sudah dapat keluar lagi dan ekonomi jadi lebih stabil, saya rancang untuk tumpu pada perniagaan saya.”Abdullah, yang tidak asing lagi bagi sebilangan rider di sekitar kawasan KLCC berkata sebilangan besar daripada mereka mempunyai alasan tersendiri mengapa melakukan pekerjaan tersebut.“Ada yang bekerja sebagai rider sambilan dan ada yang melakukannya sepenuh masa, tetapi kebanyakan melakukannya kerana mereka ingin kumpul wang untuk perusahaan yang dirancang ke depan,” katanya.Penghantar makanan Mohd Haizad Firdaus bin Hussein bersiap sedia memakai helmet untuk ke lokasi tugasan setelah menerima pesanan dalam talian dari sistem syarikat itu di Jalan Chow Kit.Begitulah keadaannya bagi Mohd Haizad Firdaus, yang pernah bekerja sebagai tukang masak di restoran Thailand sebelum menjadi eksekutif pemasaran.Walaupun ketika ini dia adalah penghantar makanan, Haizad tahu apa yang mahu dilakukan dengan hidupnya.“Saya tidak mahu bekerja dengan orang selama-lamanya,” katanya kepada MalaysiaNow.“Saya merancang untuk buka restoran saya sendiri.“Untuk buka restoran tanpa ambil pinjaman atau pinjam wang dari tempat lain, saya perlu kumpul duit terlebih dahulu.“Sementara itu, saya mahu dapatkan pengalaman dan pengetahuan selain meningkatkan kemahiran komunikasi saya.”Walaupun pekerjaan menghantar makanan mungkin dilihat lebih rendah dari menjadi eksekutif pemasaran, Haizad berkata terkejut apabila mengetahui dia sebenarnya menjana lebih banyak wang sebagai rider.“Seorang rider memperoleh gajinya berdasarkan kerja kerasnya,” katanya.“Semakin keras saya bekerja, semakin banyak saya dapat pendapatan.”Walaupun begitu, Haizad sudah memiliki susur masa yang jelas untuk melaksanakan impiannya beberapa tahun akan datang.“Saya tidak akan menjadi rider selama-lamanya. Saya mahu buka restoran sebelum usia 40 tahun.”Kini berusia 36 tahun, Haizad memiliki baki empat tahun lagi untuk mencapai impiannya, dan tidak berhasrat untuk membazir satu hari pun untuk tujuan itu.


Polis siasat video rakyat Malaysia nyanyi lagu Negaraku dengan bendera Israel

Polis sedang meneliti sebuah laporan video tular yang menunjukkan sekumpulan warga tempatan menyanyikan lagu Negaraku sambil mengibarkan bendera Malaysia bersama bendera Israel.
Dalam satu kenyataan yang dikeluarkan oleh ibu pejabat polis Petaling Jaya, mereka berkata satu laporan dibuat oleh seorang lelaki pada kira-kira 11.20 malam pada 29 November lalu.
Lelaki itu melaporkan dia telah melihat video berdurasi 47 saat yang dikongsi dalam kumpulan WhatsApp yang memaparkan beberapa individu menyanyikan lagu kebangsaan sambil mengibarkan bendera Malaysia dan Israel.
“Siasatan awal mendapati kejadian di dalam video itu berlaku pada bulan September, ketika sekumpulan warga tempatan mengadakan lawatan ke sebuah negara bersama agensi pelancongan,” kata polis.
“Satu kertas siasatan telah dibuka, dan kes disiasat di bawah Seksyen 8 Akta Lagu Kebangsaan 1968 dan Seksyen 233 Akta Komunikasi dan Multimedia 1988."
Mereka juga menasihatkan orang ramai supaya tidak mengeluarkan kenyataan atau menyebarkan bahan di mana-mana platform bagi mengelakkan spekulasi dan provokasi yang boleh menjejaskan siasatan polis serta menggugat ketenteraman awam.
Malaysia adalah pengkritik lantang terhadap dasar Israel dan tidak mempunyai sebarang hubungan diplomatik dengan negara Yahudi tersebut selain melarang pemegang pasport Israel daripada memasuki negara.


Lebih 40,000 mangsa banjir Johor masih di PPS

Keadaan banjir di Johor menyaksikan Batu Pahat menjadi daerah paling teruk terjejas dengan 27,774 mangsa banjir ditempatkan di  pusat pemindahan sementara (PPS) setakat pagi ini manakala daerah lain, situasi semakin pulih dengan cuaca diramalkan baik hari ini.
Jumlah mangsa banjir di Melaka pula menurun manakala Pahang kekal.
Di Johor, mangsa banjir meningkat sedikit kepada 40,141 orang setakat pukul 8 pagi ini berbanding 40,008 orang pada 8 malam tadi, dengan kesemua mereka ditempatkan di 202 PPS di lapan daerah.
Jawatankuasa Pengurusan Bencana Negeri (JPBN) dalam kenyataan memaklumkan Batu Pahat menjadi daerah paling teruk terjejas dengan 27,774 orang, diikuti Muar 4,080 orang dan Tangkak 2,536 orang.
Menurut kenyataan itu, sebanyak 10 sungai melepasi paras bahaya antaranya Sungai Batu Pahat di Empangan Bekok (Batu Pahat) yang kini berada di paras 20.12 meter (m); Sungai Muar di Bukit Kepong (Muar) di paras 5.32m dan Sungai Muar di Buloh Kasap (Segamat) di paras 9.60m.
Di Melaka, jumlah mangsa banjir di Jasin menurun kepada 598 orang daripada 159 keluarga pagi ini berbanding 606 mangsa daripada 162 keluarga pada pukul 8 malam tadi dengan kesemua mangsa ditempatkan di lima PPS termasuk Sekolah Kebangsaan (SK) Batu Gajah membabitkan 203 orang daripada 53 keluarga.
Menurut JPBN, sebanyak 146 mangsa daripada 35 keluarga juga ditempatkan di SK Parit Penghulu, 88 mangsa daripada 22 keluarga di SK Seri Mendapat, 99 mangsa daripada 25 keluarga di SK Sungai Rambai dan 88 mangsa daripada 24 keluarga berada di SK Parit Gantong.
Di Pahang, Sekretariat JPBN melaporkan jumlah mangsa banjir pada pagi ini kekal seperti malam tadi dengan 2,268 orang masih berada di 16 PPS.
Daripada jumlah itu, seramai 2,255 orang daripada 653 keluarga berada di 15 PPS di Rompin manakala 13 orang daripada dua keluarga ditempatkan di sebuah PPS di Maran.
Laman web publicinfobanjir.water.gov.my turut melaporkan Sungai Keratong di Rompin masih melebihi paras bahaya pagi ini, dengan bacaan 23.78 m berbanding paras bahaya 23m yang ditetapkan.


Sisters in Islam, agensi kerajaan Perak antara penerima geran jutaan ringgit dari EU

Dana besar-besaran dengan peruntukan berjumlah €79.5 bilion (RM366 bilion) untuk mempromosikan "Global Europe", agenda pelbagai hala Kesatuan Eropah (EU) di seluruh dunia, diagihkan kira-kira RM20 juta kepada beberapa NGO Malaysia, menurut maklumat diperoleh MalaysiaNow.
Instrumen Kejiranan, Pembangunan dan Kerjasama Antarabangsa (NDICI) dilancarkan dua tahun lalu, menggabungkan beberapa cabang pembiayaan EU untuk memberi bantuan kewangan kepada organisasi masyarakat sivil di luar Eropah dengan tujuan, antara lain, mempromosikan "hak asasi manusia dan demokrasi".
Senarai yang dilihat oleh MalaysiaNow menunjukkan sejumlah sembilan entiti termasuk NGO yang kurang dikenali terlibat dalam kempen "hak jantina dan seksual" sebagai penerima sejumlah €4.5 juta (RM20.7 juta).
Geran itu diagihkan pada Disember 2022, dan berkisar antara tiga dan lima tahun untuk pelbagai aktiviti dan projek.
Penerima termasuk Sisters In Islam (SIS), sebuah kumpulan yang memperjuangkan hak wanita Islam, yang bersama-sama NGO lain, Kryss Network, dianugerahkan €761,442 (kira-kira RM3.5 juta), untuk tempoh tiga tahun.
Ditubuhkan pada 1988, SIS berkata pertubuhan itu mempromosikan hak wanita Islam berdasarkan "kesaksamaan, keadilan dan kebebasan yang diperintahkan oleh al-Quran".
Kumpulan itu sering bersemuka bersama badan-badan Islam tempatan berhubung tafsiran teks Islam, serta dengan pihak berkuasa Islam negeri mengenai bidang kuasa perundangan Islam.
Sementara itu, Kryss Network menonjolkan mereka sebagai organisasi yang berasaskan wanita "terutamanya wanita, wanita muda dan mak nyah".
Menurut dokumen NDICI, dana itu adalah untuk membantu kedua-dua kumpulan itu dalam usaha memperkukuh advokasi kesaksamaan jantina "dalam ruang sivik yang semakin mengecil dan persekitaran konservatif".
Dua NGO lain, Asian-Pacific Resource & Research Centre for Women (Arrow) dan Seed Foundation, diperuntukkan sejumlah €750,000, atau kira-kira RM3.45 juta, untuk aktiviti "menguatkan kapasiti ke arah laluan pembangunan inklusif".
Sebahagian besar pembiayaan EU, kira-kira €3 juta (RM13.8 juta), diperuntukkan kepada tiga entiti tersebut.
Ia termasuk €1 juta kepada Persatuan Projek Pulau-pulau Semporna dan World Wide Fund for Nature (WWF Malaysia) untuk melaksanakan "program komuniti mencegah aktiviti bom ikan di perairan Semporna" di Sabah.
Sejumlah €1 juta lagi adalah untuk Universiti Kelantan Malaysia dan Perbadanan Taman Negeri Perak (PSPC), bagi menjalankan "aktiviti memelihara Taman Negeri Royal Belum daripada kesan perubahan iklim".
PSPC, yang dimiliki kerajaan Perak, juga disenaraikan sebagai penerima geran berasingan kira-kira €990,000 (kira-kira RM4.5 juta), bersama WWF Malaysia dan Persatuan Pelindungan Harimau, bagi "menyokong komuniti hutan asli sebagai pelindung dan penjaga biodiversiti di Taman Negeri Royal Belum”.


Kehadiran pelajar ke sekolah di 5 negeri ikut kaedah penggiliran, kata KPM

Kehadiran murid Tahun Satu hingga Tahun Enam di sekolah rendah dan kelas peralihan bagi Perlis, Perak, Pulau Pinang, Sabah dan Kedah pada 21 dan 22 November ini adalah mengikut kaedah penggiliran.Kementerian pendidikan (KPM) dalam kenyataan hari ini memaklumkan kaedah penggiliran itu turut melibatkan kehadiran pelajar Tingkatan Satu hingga Tingkatan Empat di sekolah menengah di lima negeri tersebut.“Kehadiran murid di sekolah asrama sepenuhnya adalah tanpa penggiliran. Perincian mengenai kemasukan murid sekolah asrama sepenuhnya akan dimaklumkan oleh pihak sekolah kepada ibu bapa dan penjaga,” menurut kenyataan itu.Semalam, KPM memaklumkan pengoperasian institusi pendidikan di bawah kementerian itu di Perlis, Perak, Pulau Pinang, Sabah dan Kedah adalah mengikut ketetapan pengoperasian Fasa Empat Pelan Pemulihan Negara (PPN) bermula pada 21 dan 22 November.Di Kedah, pengoperasian itu bermula pada 21 November, manakala Perak, Perlis, Pulau Pinang dan Sabah adalah pada 22 November.Institusi pendidikan di bawah KPM turut merujuk kepada institusi pendidikan swasta berdaftar di bawah kementerian itu bagi kategori sekolah dan kategori pusat.Sementara itu, KPM berkata pihaknya sentiasa memantau dan meneliti keadaan semasa pengoperasian sekolah secara bersemuka, sejak dibuka semula pada 3 Oktober lepas.Menurut kementerian itu pengoperasian sekolah didapati berjalan lancar dan teratur mengikut Garis Panduan Pengurusan dan Pengoperasian Sekolah 3.0.“Setelah mengambil kira dapatan ini serta situasi semasa pandemik Covid-19, KPM memutuskan kehadiran murid pada kali ini tidak dilaksanakan secara berperingkat namun mengekalkan kaedah penggiliran,” menurut kenyataan itu.Pada 5 November lepas, Menteri Kanan Pertahanan Hishammuddin Hussein mengumumkan lima negeri iaitu Perlis, Perak, Pulau Pinang, Sabah dan Kedah beralih daripada Fasa Tiga ke Fasa Empat PPN berkuat kuasa semalam.


PH namakan Anwar calon PM PRU15

Pakatan Harapan (PH) hari ini mengumumkan Presiden PKR Anwar Ibrahim sebagai calon perdana menteri mewakili gabungan politik itu selain turut mengumumkan siri jelajah penerangan di seluruh negara.Keputusan tersebut adalah antara hasil dari pemukiman dua hari pimpinannya di Port Dickson pada 8 hingga 9 April.“Maka pemukiman pimpinan PH di Port Dickson pada 8 dan 9 April 2021 memutuskan bahawa pengerusi PH, Anwar Ibrahim mengetuai kempen Pilihan Raya Umum ke-15 (PRU15). dan seterusnya diangkat sebagai calon Perdana Menteri Malaysia.” kata PH dalam satu kenyataan hari ini.Dalam kenyataan sama PH juga turut mendesak perdana menteri untuk segera menasihati Yang di-Pertuan Agong untuk memanggil sidang Parlimen sekali gus menamatkan darurat.Anwar dianggap sebagai calon perdana menteri sejak tahun 1999 sejurus beliau disingkirkan dari Umno oleh Dr Mahathir Mohamad.Namun ketika kemenangan PH pada 2018, Mahathir yang pernah menjadi musuh politiknya diangkat sebagai perdana menteri dan dianggap sebagai punca menggagalkan peluang Anwar untuk menjadi perdana menteri ke-8.Pada 23 September tahun lalu, Anwar mendakwa dirinya memiliki sokongan majoriti “kukuh dan meyakinkan” untuk membentuk kerajaan bagi memenuhi hasrat sekian lamanya untuk menjadi perdana menteri.Kemudian pada 13 Oktober, Istana Negara mengeluarkan satu kenyataan bertentangan dengan dakwaan Anwar yang beliau sudah menyerahkan “dokumen sahih” kepada Agong menunjukkan dirinya memiliki sokongan majoriti ahli Parlimen untuk menumbangkan kerajaan Muhyiddin Yassin.Sementara itu, kenyataan PH turut mengambil pendirian yang terbuka untuk berunding dan bekerjasama dengan mana-mana pihak, berdasarkan Prinsip dan Agenda Reformasi demi kepentingan rakyat.“Kami akan menggerakkan semua wakil rakyat dan pimpinan negeri untuk memerah seluruh potensi dan keupayaan bagi menangani isu-isu dasar berkait pemulihan ekonomi dan kesejahteraan rakyat. Kami juga akan meneruskan proses libat urus bersama semuapemegang taruh untuk membentuk manifesto PH.“Kami akan memulakan siri jelajah ke negeri-negeri untuk memberikan penerangan kepadarakyat berkait pendirian dan tawaran Pakatan Harapan menyentuh isu Ekonomi Rakyat,Kestabilan Politik dan Krisis Pandemik Covid-19,” katanya.


Dr Ali meninggal bukan sebab Covid-19, kata KP Kesihatan

Ketua Pengarah Kesihatan Dr Noor Hisham Abdullah menafikan dakwaan bahawa petugas barisan hadapan Kementerian Kesihatan (KKM), Dr Ali Noor Hassan meninggal dunia akibat kelesuan dalam bertugas ataupun kerana jangkitan Covid-19.Sebaliknya beliau berkata ia disebabkan Allahyarham mempunyai penyakit lain, namun enggan mendedahkannya ketika ditanya.“Beliau meninggal bukan akibat jangkitan Covid-19 atau kelesuan dalam bertugas,” katanya ringkas melalui aplikasi WhatsApp kepada Bernama.Terdahulu Skuad Pengurusan Jenazah Malaysia (SPJM) menerusi laman Facebook semalam melaporkan Ali jatuh sakit kerana beban kerja terlalu penat dan letih, selain kekurangan masa untuk beristirehat setelah bertugas di barisan hadapan KKM menangani Covid-19.Sementara itu dalam kenyataan di laman Facebooknya, Dr Noor Hisham berkata keputusan ujian Covid-19 Allahyarham adalah negatif dan memohon mana-mana pihak tidak membuat spekulasi bagi menghormati jenazah serta ahli keluarganya.Menurutnya Allahyarham yang meninggal dunia lewat malam kelmarin selepas dimasukkan ke Hospital Kuala Lumpur sejak awal Disember 2020 disebabkan penyakit lain dan telah menjalani beberapa sesi rawatan.“Beliau seorang pegawai perubatan KKM yang amat disenangi oleh rakan-rakan sekerja, pesakit dan masyarakat setempat beliau. Salam takziah diucapkan buat seluruh ahli keluarga Allahyarham Dr Ali Noor bin Hassan atas pemergian beliau,” katanya.Noor Hisham turut mengajak semua memanjatkan doa buat Allahyarham agar dicucuri rahmat dan ditempatkan dalam kalangan orang yang beriman.


Bertemu Tongkat dan Latiff

Aku ingat lagi petang Khamis itu. Aku dijemput untuk menghadiri perjumpaan Kelab Sosialis.
Ini pertemuan kali pertama. Kami bertemu di sebuah bilik kecil di Fakulti Sains, Universiti Malaya (UM).
Aku menapak dari Kolej Kelima. Tiada siapa kawan aku yang tahu aku dengan bangga melamar dan mendaftar untuk menjadi anggota Kelab Sosialis.
Bila aku masuk ke bilik kecil ini aku ternampak muka Syed Husin Ali, Usman Awang dan Latiff Mohidin.
Sosok-sosok ini semuanya aku temui buat kali pertama.
Selain daripada empat orang Melayu termasuk aku, ada lagi beberapa mahasiswa Cina termasuk Lee Chee Keong yang menjemput aku.
Dalam bilik kecil ini hanya Chee Keong yang pernah bercakap dengan aku.
Aku kenal wajah Syed Husin kerana dia pensyarah ilmu Sosiologi di Fakulti Sastera.
Aku ada ternampak dia berjalan di Dataran Sastera.
Aku kenal muka Usman dan Latiff kerana aku membaca Dewan Sastera.
Juga aku pernah lihat gambar Usman dalam akhbar Utusan Malaysia. Usman seorang sasterawan dari Dewan Bahasa dan Pustaka (DBP).
Aku tahu sajak “Ke Makam Bonda” tulisan Usman.
Malah pernah pada tahun 1960 di Sekolah Umum Batu Sarambai, Ulu Klawang di Jelebu aku mendengar kali pertama Ke Makam Bonda dibacakan.
Sajak ini mahu didramakan untuk sambutan Hari Raya. Sambutan Hari Raya ini dibatalkan kerana Yang di-Pertuan Agong yang juga Yang di-Pertuan Besar Negeri Sembilan mangkat pada 1 April 1960 seminggu sesudah Hari Raya.
Latiff dari apa yang aku baca adalah seorang pelukis dan dia juga menulis sajak.
Pada tahun 1971 apa lukisan Latiff aku tidak tahu dan tidak pernah melihat. Sajak Latiff pun belum pernah aku baca.
Pertemuan petang itu bertujuan untuk suai kenal ahli Kelab Sosialis baru dengan anggota lama. Kami tidak ramai, tak sampai 15 orang.
Pada petang itu aku berkenalan dan bersalaman dengan Heng, Yeoh, Chin dan Ho.
Setelah bersalaman kami bersembang santai. Ada jamuan ringan teh susu, kopi, kuih karipap dan kuih koci.
Chin menjadi tarikan.
Semua berkumpul di keliling Chin.
Dia bercerita tentang forum Karam Singh dan Tajuddin Kahar yang berlangsung.
Petang itu aku dengar bagaimana Chin bercerita secara serius sambil berseloroh bila dia ditemui oleh Special Branch (SB).
SB ini adalah mata-mata gelap tanpa pakaian seragam yang bertugas mengintip.
“SB wants to know, who organise the forum?” Chin menerangkan.
Semua senyap mendengar.
“Of course, told him, I’ve no idea.” Chin berkata sambil ketawa kerana berjaya memperlekeh SB.
Aku tidak hadir dalam forum ini walaupun menyimpan niat hendak mendengar pengalaman Karam dan Tajuddin dalam penjara tahanan politik.
Sambil cawan teh di tangan dan mulut mengunyah karipap aku merapati Usman yang ketika itu bersembang dengan Syed Husin dan Latiff.
“Dari mana?” Syed Husin memandang aku dan bertanya.
“Fifth College.” Aku menjawab.
“Ibrahim Husin di Fifth College kan?” Usman menyampuk.
“Betul.” Aku menjawab.
“Ungku Aziz ambil dia jadi pelukis rasmi UM.” Usman menerangkan.
Aku hanya mengangguk.
“Latiff kita ini, baru balik dari Jerman. Kalau tidak dia pun boleh melukis.” Usman menyambung cerita.
Aku tidak tahu pun tentang apa Latiff buat di Jerman dan bila dia pulang dari Jerman.
Yang aku tahu Latiff ini budak Lenggeng.
Dia melukis poster iklan filem untuk panggung wayang di Seremban. Ini cerita yang aku dengar. Entah betul entah tidak.
“Anak Alam macam mana?” Usman bertanya kepada Latiff.
Aku pernah terbaca berita tentang Anak Alam ini. 1971 zaman pop yeah yeah dan hippies.
Pesta muzik Woodstock baru selesai pada bulan Ogos 1969. Filem Woodstock masih jadi tontonan.
Aku ingat lagi tahun 1968, tok guru John Lennon yang bernama Maharisihi Yogi datang ke Palau Pinang.
Ada kereta Rolls-Royce datang menyambut.
Pulau Pinang ketika itu menjadi sarang batu loncatan hippies dari Kathmandu dan India singgah sebelum bercanda ke Siam.
Pada hemat aku Anak Alam ini adalah hasil pengaruh hippies, pesta muzik Woodstock dan Rock n Roll.
Rambut Latiff yang panjang, bermisai dan berjanggut sejemput dengan kemeja coklat lusuh dan seluar jeans meyakinkan aku si Latiff ini seorang hiipies.
Muka Latiff pula ada iras Scott McKenzie (1939-2012) penyanyi lagu San Francisco yang hot pada tahun 1968.
Tiba-tiba aku terbau wangi. Aku cari puncanya. Aku ternampak Usman sedang menghembuskan asap rokok.
Baru aku sedar bahawa Usman ini seorang perokok. Bukan rokok biasa. Aku perhatikan kotaknya. Merah dan bertulis Gudang Garam. Usman pada petang itu bertanggungjawab mempertemukan aku dengan Gudang Garam.
“Tongkat, we have to go.” Chin dan Ho meminta diri.
“You call him Tongkat?” Aku bertanya pada Chin.
“Inilah Tongkat Warrant, geng Singapura dia tak pernah panggil dia Usman, semua panggil Tongkat.” Latiff menerangkan.
Aku tahu Tongkat Warrant ini nama pena Usman. Aku tak sangka ada ornag memanggil dia Tongkat.
Petang itu aku merasa gembira kerana secara rasmi aku diterima menjadi anggota Kelab Sosialis.
Petang Khamis itu juga aku berbangga kerana dapat berkenalan dan berbual untuk pertama kalinya dalam hidup aku dengan Usman, Latiff dan Syed Husin.
Aku terfikir juga kenapa Usman dan Latiff datang ke jamuan teh Kelab Sosialis.
Pertanyaan ini tidak aku tanyakan kepada  sesiapa pun.
Aku membuat rumusan peribadi bahawa Tongkat Warrant dan Latiff Mohidin adalah penganut fahaman sosialis.
Syed Husin ahli Parti Sosialis Rakyat Malaya (PSRM). Tongkat dan Latiff bukan orang  parti.
Jika tidak menganut fahaman sosialis mengapa mereka hadir dan dijemput datang ke jamuan Kelab Sosialis UM 1971?
Justeru, pada hemat aku mereka ini pasti penyokong PSRM.
“Nak baca buku apa? Saya nak baca buku sosialis.” Aku murid tahun pertama bertanya kepada Syed Husin tentang buku yang perlu aku baca untuk memahami ideologi sosialisme.
“Datanglah ke pejabat, ada buku boleh pinjam dan baca.” Syed Husin mempelawa aku.
Petang Khamis itu aku merasa puas hati. Bukan saja dapat makan kuih koci dan karipap malah dapat berkenalan dengan Tongkat dan Latiff.
Lewat petang Sabtu kuliah, selesai. Waktu bersukan.
Aku terserempak dengan Papa Mus siswa Ekonomi di Dewan Makan. Papa Mus siswa dari Ipoh ini juga  pernah bercerita dengan aku tentang Ahmad Boestamam. Maka aku rasa dia bersimpati dengan garis politik kiri.
“Mari kita ronda tepi tasik.” Papa Mus mengajak aku merayap ke tepi tasik di hadapan Kolej Kedua.
Kami menapak menuju ke arah tasik. Tidak ada apa yang menarik di tepi tasik. Kemudian kami mengelencong ke  Dewan Tunku Canselor.
“Mari ke Dataran Sastera, aku  nak cari opis Syed Husin.” Aku memberi cadangan kepada Papa Mus. Dia tidak membantah.
Kami melintas Fakulti Sains sampai ke depan perpustakaan. Kemudian melintas di hadapan Sudut Pidato.
Sudut Pidato tangga batu tiga tingkat terletak di hadapan perpustakaan antara lima batang pokok rendang.
“Ini saja Speakers’ Corner, aku ingat apa.” Papa Mus bertanya dan menjawab sendiri.
Ramai pelajar baru masuk UM akan terperanjat apabila melihat tangga batu ini. Ianya tanda kebebasan bersuara bukan hanya di UM, malah ianya terakam dalam sejarah perjuangan pelajar.
Pelajar baru terperanjat bila melihat kerana beritanya yang gah dalam laporan akhbar.
Walhal ianya hanya tangga batu tiga tingkat.
Dataran Sastera kosong. Kami menapak ke bangunan pejabat tenaga pengajar.
Bilik-bilik kecil yang ada nama pensyarah tertulis. Aku mencari nama Syed Husin Ali.
Di tengah tingkat tiga aku jumpa pejabat Syed Husin. Namnya tertulis di dinding pintu.
“Ok, dah tahu.” Aku bersuara.
Isnin lepas kuliah jam 10.00 pagi aku memanjat tangga ke pejabat Syed Husin. Aku mengetuk pintu. Syed membuka pintu.
“Saudara, siapa nama?” Syed bertanya.
“Isham dari Fifth College, datang nak pinjam buku.” Aku menjawab.
“Ya.” Syed Husin membongkok ke belakang mencari buku di rak buku di belakang kerusi.
Dia membelek-belek beberapa buah buku. Dia memilih yang sesuai untuk aku baca.
“Yang ini dulu, baca yang ini.” Syed Husin menghulurkan buku “The Essential Left”.
“Terima kasih.” Aku sambut dan membelek buku itu.
Buku The Essential Left yang mengandungi tulisan Karl Marx, Friedrich Engels dan Vladimir Lenin.
Buku ini tidak tebal hanya 255 muka surat.
Turun dari bilik Syed Husin aku terus menapak pulang ke Kolej Kelima.
Semua beres. Aku sudah mendaftar untuk menjadi ahli Kelab Sosialis.
Tetapi aku masih belum menjadi anggota penuh. Aku menjadi anggota cadangan.
Ini sistem Kelab Sosialis. Aku wajib membuktikan bahawa aku faham asas sosialisme.
Aku perlu aktif sebelum diterima penuh sebagai anggota Kelab Sosialis.
Kelab Sosialis mengamalkan sistem pengkaderan.
Ada ahli cadangan dan ada ahli penuh.
Tahun 1971 aku hanya ahli cadangan Kelab Sosialis.
Buku The Essential Left membuka satu dunia baru untuk aku. Selesai membaca kini aku menunggu aksi.


Gelombang haba ancam penduduk, 27 bandar Itali berjaga-jaga

Kementerian Kesihatan Itali memaklumkan pada Isnin sembilan daripada 27 bandar Itali akan berada dalam keadaan berjaga-jaga menjelang Rabu berikutan gelombang haba yang terus melanda kebanyakan negara Eropah.
Pada ketika ini lima bandar Itali - Bolzano, Brescia, Florence, Latina dan Perugia - berada dalam keadaan berjaga-jaga, bermaksud cuaca panas terik hingga mengancam penduduk umum, menurut Agensi Berita Itali (ANSA).
Bologna, Genoa, Rieti dan Rom turut tersenarai.
Suhu yang tinggi akibat cuaca kemarau di Itali telah memberi kesan buruk terhadap industri pertanian negara.
Coldiretti, persatuan petani negara itu, memaklumkan bahawa sektor pertaniannya mengalami kerugian melebihi tiga bilion euro akibat kemarau dan hasil tanaman telah berkurangan sehingga 70%.
Menurut para saintis perubahan iklim hingga menyebabkan kejadian gelombang haba lebih kerap dan cuaca lebih panas adalah disebabkan oleh aktiviti manusia.


5 suspek kes godam sistem imigresen bakal berdepan 113 pertuduhan

Lima suspek yang dipercayai terlibat dalam sindiket penggodaman sistem MyIMMS dan percetakan pas lawatan kerja sementara (PLKS) bakal didakwa menerusi 113 pertuduhan di mahkamah melibatkan RM26.65 juta.Menurut sumber, lima suspek berusia antara 35 hingga 47 tahun itu akan didakwa di enam mahkamah Kuala Lumpur, Selangor, Kelantan, Pahang, Terengganu dan Melaka.Katanya, pertuduhan akan melibatkan aset yang dimiliki hasil wang haram diperoleh daripada kegiatan sindiket seperti wang tunai, jam tangan mewah, kenderaan, tanah dan rumah.“Sebanyak 113 pertuduhan berkaitan wang sebanyak RM26.65 juta telah dicadangkan terhadap semua ahli sindiket di bawah Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001,” katanya kepada MalaysiaNow.“Pertuduhan tersebut akan dijalankan sepanjang Mac 2022.”Pada April tahun lalu, enam individu ditahan kerana disyaki terbabit memasang peranti dan perisian bagi tujuan menggodam Sistem MyIMMs JIM.Suspek yang ditahan turut melibatkan dua pekerja teknikal syarikat pembekal sistem tersebut.Kesemua kakitangan yang bersekongkol dengan sindiket tersebut dipercayai turut menerima rasuah sebagai habuan.Sepanjang penyiasatan yang dijalankan, beberapa komputer JIM yang dilengkapi peranti serta perisian penggodaman turut disita.Sebelumnya,lima tangkapan turut dibuat terhadap ketua sindiket yang bergelar “Datuk” dan empat anggota sindiket termasuk seorang bekas pegawai JIM.Suruhanjaya Pencegahan Rasuah Malaysia (SPRM) berkata sebanyak 147 akaun (milik 30 individu dan 11 syarikat) berjumlah hampir RM10 juta telah dibekukan dan dianggarkan sebanyak 30 unit hartanah berjumlah RM11.9 dan 66 buah kenderaan berjumlah RM13.7 juta telah disita.Mengulas lanjut, sumber berkata ahli sindiket yang ditahan termasuk pegawai JIM serta kakitangan vendor yang terlibat dengan sistem MyIMMS.“Lima kertas siasatan telah dibuka bagi menyiasat aset-aset ahli sindiket yang dipercayai diperoleh daripada hasil keuntungan aktiviti percetakan PLKS secara tidak sah,” katanya.


Orang Melayu bersedih kerana tak dapat balik kampung

Takbir Hari Raya Aidilfitri kali ini akan menimbulkan rasa sayu dan sedih bagi ramai orang Melayu di Semenanjung Malaysia kerana mereka tidak boleh balik kampung akibat larangan rentas negeri.Terutamanya di Selangor apabila rentas daerah juga dilarang disebabkan perintah kawalan pergerakan (PKP).Dalam waktu biasa takbir Hari Raya yang dilaungkan di negara ini menimbulkan perasaan sayu dan sedih.Dikatakan bahawa alunan irama takbir yang diamalkan di Nusantara ini begitu lunak dan syahdu, tidak seperti di negara-negara Islam di rantau lain.Sedangkan asal-usul takbir hari raya itu adalah merupakan zikir yang dilaungkan oleh tentera Islam sebagai tanda kesyukuran selepas menang Perang Khandaq pada zaman Rasulullah SAW.Bacalah terjemahan takbir itu dan dapat dikesan ia merupakan zikir perang yang mengungkapkan semangat untuk melawan golongan kafir, iaitu merujuk kepada orang Quraisy yang menentang Islam pada zaman Rasulullah SAW.Bayangkan tentera Islam itu, dengan menaiki kuda pulang ke Madinah dan melaungkan takbir dengan penuh kegembiraan, bersemangat dan bersyukur kerana baru menang perang.Sementara di Nusantara, laungan takbir itu juga menandakan kegembiraan dan kesyukuran tetapi kerana berjaya melaksanakan ibadah puasa sebulan.Bagaimanapun, seringkali takbir itu mengundang kesedihan mengenang ahli-ahli keluarga yang meninggal dunia khususnya ibu, bapa, datuk dan nenek.Tetapi pada tahun ini, oleh kerana tidak boleh rentas negeri, takbir ini menimbulkan perasaan sedih mengenang kampung halaman.Pendakwah-pendakwah zaman silam di Nusantara memilih irama sayu ini, dan bukannya versi rentak bersemangat untuk digunakan oleh penduduk rantau ini.Irama lunak, mendayu-dayu dan sayu bertepatan dengan jiwa kaum-kaum Nusantara.Dalam sejarahnya, orang di Nusantara ramai tinggal di pesisiran pantai dan sungai.Mereka menjadi nelayan, pelaut dan saudagar.Dengan selalu merentas antara pulau untuk berdagang, maka ramailah orang yang menjadi perantau.Konsep merantau ini ditimbulkan dalam budaya Minang.Negeri Minangkabau dengan bandar Padang dan Bukit Tinggi adalah kawasan terpencil yang dilindungi oleh banjaran Bukit Barisan dan Lautan Hindi.Mereka perlu keluar dari kampung halaman untuk mencari rezeki di kawasan lain, inilah yang disebut merantau.Tetapi setiap tahun, semua orang di Nusantara akan berusaha pulang ke kampung.Di Indonesia, istilahnya adalah mudik.Sebabnya, dahulu, orang balik kampung menggunakan laluan sungai, mudik dari hilir ke hulu.Di semenanjung Tanah Melayu pada zaman silam, penduduknya tidak seramai Jawa dan Sumatera.Pulau-pulau itu juga lebih besar dari semenanjung.Ramai juga perantau yang menetap di semenanjung, selain Jawa ialah Minang, Mandailing dan Aceh dari Sumatera, Banjar dari Kalimantan, Bugis dari Sulawesi dan Boyan dari Bawean.Mereka kesemuanya menjadi Melayu semenanjung.Ketika British sampai, mereka dapati kesultanan-kesultanan Melayu ada di semenanjung.Tetapi orang Melayu pada awalnya tidak mengenali dirinya sebagai satu bangsa.Mereka mengenali diri mereka sebagai rakyat raja masing-masing: Kedah, Perlis, Perak, Selangor, Johor, Pahang, Terengganu dan Kelantan.Apabila disebut bangsa Melayu, ia meliputi penduduk yang luas, dari Pattani, Sumatera sampailah ke Brunei.Sempadan antara negeri juga tidak diukur secara tepat dan jelas.Batas-batasnya sering dikira mengikut sungai dan gunung.Sementara pusat pemerintahan juga terletak di tebing kuala sungai: Kuala Kangsar di Sungai Perak, Kuala Selangor di Sungai Selangor, Kota Bharu di Sungai Kelantan, Pekan di Sungai Pahang dan Kuala Terengganu di Sungai Terengganu.Apabila British menguasai Perak, Selangor, Pahang dan Negeri Sembilan melalui sistem residen, antara perkara pertama yang mereka lakukan ialah mengukur dan membuat peta sempadan secara tepat dan jelas.Sebab itu pejabat ukur dan pemetaan adalah antara jabatan tertua di negara ini iaitu 1892.Panduan British untuk mengukur sempadan ini tetap kepada batas sungai dan gunung seperti yang dipersetujui antara sultan-sultan yang berjiran.Membuat peta berdasarkan sungai adalah mudah di hilir tetapi sukar di hulu.Banjaran gunung pula lagi sukar.Sempadan antara Perak, Selangor dan Pahang melibatkan gunung.Akhirnya pusat peranginan British, Cameron Highlands dan Fraser’s Hill berada di Pahang walaupun untuk ke situ, laluannya adalah dari Perak dan Selangor.Setelah siap diukur, Pahang menjadi negeri terbesar.Kelantan memperoleh pedalaman yang luas dan Perak tidak puas hati dengan sempadan dengan Seberang Perai yang merupakan wilayah British.Sempadan-sempadan negeri inilah yang dijadikan batas bagi menghalang penyebaran wabak Covid-19 di semenanjung pada masa sekarang.Keluasan negeri adalah berbeza.Dari sekecil-kecil Perlis hinggalah sebesar Pahang.Sebelum Perang Dunia Kedua, penduduk semenanjung jarang merentas negeri.Penduduk tidak ramai.Pengangkutan pun sukar.Tiada sebab untuk mereka bergerak ke negeri lain.Terdapat penghijrah dari luar Malaya yang datang dan menetap.Tetapi setelah membuat kediaman, mereka tidak ke mana-mana sepanjang hidup.Tidak ramai yang belajar atau bekerja di luar daerah masing-masing.Berkahwin juga dengan orang sama daerah.Industri pelancongan belum wujud.Mereka menganggap orang negeri lain sebagai orang luar atau asing.British berusaha menyatukan negeri-negeri Melayu melalui gagasan British Malaya.Dibinanya laluan keretapi.Juga didirikan Kolej Melayu Kuala Kangsar, Maktab Perguruan Sultan Idris dan Sekolah Pertanian Serdang.Di sinilah orang Melayu dari pelbagai negeri dapat berjumpa.Tetapi yang menimbulkan kesedaran Melayu berlaku di Singapura kerana pulau itu menjadi tumpuan orang dari negeri-negeri lain untuk mencari pekerjaan.Perbezaan darjat antara orang Melayu dengan mereka yang keturunan Arab membentuk kesedaran identiti.Selepas Perang Dunia Kedua, British mencadangkan Malayan Union yang mahu menyatukan semua negeri untuk dijadikan satu kesatuan.Ia boleh membawa makna negeri-negeri akan dihapuskan.Tidak ada sempadan negeri bermakna tiada rentas negeri.Walaupun Malayan Union dibatalkan dan kedudukan negeri dipertahankan tetapi episod itu mendorong kesedaran penyatuan Melayu merentas sempadan negeri.Tetapi orang Melayu masih tidak ramai berpindah ke negeri-negeri lain.Kebanyakan mereka masih tertumpu pada bidang pertanian di kampung halaman masing-masing.Bidang pekerjaan yang mengumpul ramai orang dari pelbagai negeri ialah ketenteraan.Ketika Darurat dan Konfrontasi, negara memerlukan ramai anggota tentera.Keadaan berubah mendadak selepas Dasar Ekonomi Baru.Tun Razak semasa menjadi perdana menteri mengajak orang Melayu dari semua negeri berhijrah ke Kuala Lumpur untuk bekerja dan berniaga.Anggota tentera yang tamat perkhidmatan tidak pulang ke kampung halaman tetapi sebaliknya menetap di Lembah Klang.Maka ramai orang Melayu berhijrah ke Selangor untuk belajar, bekerja dan berniaga.Mereka berkahwin dengan orang dari negeri berbeza.Dengan adanya lebuh raya dan kemampuan membeli kereta nasional, merentas negeri sudah menjadi kebiasaan seolah-olah sempadan antaranya tidak wujud.Hinggalah datang wabak Covid-19 dan PKP.Tiba-tiba dirasakan bukan saja ada tembok antara negeri tetapi juga pagar antara daerah.Hari raya ini kebanyakan penduduk di Selangor yang merupakan negeri teras di Malaysia terkepung di daerah masing-masing.


PM ke istana ketika negara bergelut dengan satu lagi drama politik

Perdana Menteri Muhyiddin Yassin meninggalkan Putrajaya menuju ke Istana Negara bagi mengadap Yang di-Pertuan Agong ketika rakyat mengikuti secara dekat perkembangan baru politik Malaysia yang menjadi satu lagi episod mengujakan sejak tumbangnya kerajaan tahun lalu.Muhyiddin hari ini mempengerusikan mesyuarat khas Kabinet selama 90 minit yang dispekulasi menjadi mesyuarat terakhir kerajaan Perikatan Nasional (PN).“Mereka turut mengadakan sesi bergambar seperti kebiasaan satu-satu kerajaan itu bersedia untuk dapatkan mandat baru atau berundur,” kata satu sumber kepada MalaysiaNow.Terdapat spekulasi hebat mengatakan Muhyiddin akan menyerahkan surat peletakan jawatan beliau hari ini bagi membolehkan Agong melantik perdana menteri yang baru.Perkembangun terbaru ini adalah susulan penolakan terhadap tawaran beliau yang menjemput ahli Parlimen pembangkang untuk mengadakan persefahaman rentas parti, di mana ia menjanjikan pembaharuan-pembaharuan penting sebagai pertukaran sokongan bagi usul undi percaya yang dijadualkan akan dibentang Muhyiddin pada September depan.Walaupun mendapat tekanan daripada pembangkang supaya Muhyiddin meletakkan jawatan, namun tiada individu yang dipercayai mendapat sokongan majoriti bagi membolehkan dilantik menjadi perdana menteri.Hal ini berpunca daripada perpecahan dan pertelagahan lama yang wujud antara pemimpin-pemimpin pembangkang selain penglibatan sekumpulan ahli Parlimen yang dikenali sebagai kluster mahkamah.Difahamkan, blok pembangkang termasuk Anwar Ibrahim yang merupakan calon perdana menteri Pakatan Harapan (PH) gagal mendapatkan sokongan majoriti, dan mungkin hanya dapat berpuas hati dengan sokongan dari ahli Parlimen Umno yang bersekutu dengan presidennya, Ahmad Zahid Hamidi dan bekas perdana menteri Najib Razak, yang kini berdepan ratusan pertuduhan rasuah.


Yang bersorak dalam kalangan kita

Dalam tempoh 48 jam yang lalu, sebahagian besar penduduk Malaysia dilanda delusi dan kenaifan yang boleh dilihat melalui tepuk sorakan mereka.
Suasana ini serupa dengan situasi yang berlaku ketika kerajaan Barisan Nasional (BN) tumbang pada 2018.
Ketika itu, ramai meraikannya sebagai kemenangan peribadi, seolah-olah apa yang berlaku adalah revolusi agung yang bakal mengubah setiap aspek kehidupan kita.
Namun beberapa bulan selepas itu, barulah ramai ahli politik dan pengikut mereka yang sebelum itu mendabik dada sedar akan realiti politik dan pentadbiran negara.
Ini kerana, tiada satu pun pembaharuan atau reformasi bermakna berjaya dilaksanakan.
Kali ini, kita melihat ramai bertepuk bersorak atas nasib malang yang melanda Najib Razak - di mana beliau kini harus menanggung akibat perbuatannya sendiri sambil memikirkan masa depannya di dalam penjara, tanpa kebebasan dan keluarga.
Antara yang bertepuk sorak dengan apa yang terjadi ini adalah ahli-ahli politik yang hanya setahun lalu, secara senyap-senyap mendekati Najib dan rakan kluster mahkamahnya dengan harapan mereka dapat membantu menjatuhkan kerajaan ketika negara bergelut dengan pandemik.
Namun, apabila semakin jelas Najib tiada peluang untuk melepaskan diri daripada pertuduhannya, beliau terus disisihkan seakan pesakit kusta.
Terdapat juga segelintir ahli politik narsistik di samping mereka yang menggelar diri mereka sebagai aktivis, yang tanpa segan silu mengangkat diri kononnya berperanan dalam pendedahan skandal 1MDB, tanpa sedikit pun mengakui usaha besar yang dilakukan pegawai-pegawai Suruhanjaya Pencegahan Rasuah Malaysia (SPRM).
Malah tepuk sorak selepas Najib dipenjarakan semakin menjadi-jadi apabila ada pula yang melancarkan petisyen dalam talian menggesa supaya Yang di-Pertuan Agong tidak memberikan pengampunan kepada Najib.
Hakikatnya, petisyen ini seakan-akan merendahkan kebijaksanaan Agong, dengan dakwaan rakyat Malaysia terpaksa hidup "menahan malu" akibat skandal 1MDB, dan dengan mengekalkan Najib dalam penjara, orang ramai boleh "mengangkat semula kepala dan bangga sebagai rakyat Malaysia”.
Apakah skandal itu cukup bagi melenyapkan rasa bangga kita kepada negara?
Negara lain berdepan skandal dan penindasan yang lebih teruk namun ia tidak pula menjadi alasan untuk rakyat mereka malu sehingga menundukkan kepala.
Dan bahkan kita tidak perlu berhujah tentang hak Perlembagaan Agong untuk melaksanakan tugas mengikut budi bicaranya.
Adalah satu kejahilan untuk mengharapkan baginda melaksanakan peranannya berdasarkan angka digital petisyen dalam talian.
Marilah kita berpijak di bumi yang nyata.
Pemenjaraan Najib bukan pengakhiran untuk memerangi rasuah, sama seperti memenjarakan seseorang kerana meliwat tidak akan dapat menghapuskan perilaku homoseksual dari dunia ini.
Lebih baik jika rakyat Malaysia menghentikan tepuk sorak dan biar undang-undang berjalan seperti mana-mana sistem keadilan bertamadun.
Dan adalah terlebih baik jika ahli politik, yang survival mereka bergantung kepada tanggapan mereka itu putih suci, menutup mulut dan biarkan sistem keadilan berjalan.
Abdar Rahman Koya merupakan ketua pegawai eksekutif dan pengarang MalaysiaNow.


Bekas menteri, Mokhtar Hashim meninggal dunia

Bekas menteri Kabinet Mokhtar Hashim yang pernah berkhidmat pada zaman Hussein Onn dan Dr Mahathir Mohamad menjadi perdana menteri meninggal dunia awal pagi tadi pada usia 78 tahun.“Bagi pihak keluarga, ingin kami maklumkam kepulangan ayahanda tercinta kami, Dato’ Mokhtar Hashim ke Rahmatullah pada 3.10 pagi, Rabu 18 November 2020.“Urusan solat jenazah dan pengebumian akan dimaklumkan seterusnya,” tulis anaknya Imri dan Sany dalam satu kiriman WhatsApp yang turut dikirimkan kepada media.Mokhtar merupakan menteri belia dan sukan dari 1980 hingga 1983 .Beliau juga pernah berkhidmat sebagai setiausaha Parlimen kepada menteri kebudayaan, belia dan sukan dari 1972 hingga 1975.Selain itu, Mokhtar juga pernah menjadi timbalan menteri pertanian dan pembangunan luar bandar dari 1974 hingga 1976.Beliau dijatuhkan hukuman gantung sampai mati pada tahun 1983 selepas didapati bersalah atas tuduhan membunuh Speaker Dewan Undangan Negeri Sembilan, Mohamad Taha Talib pada 14 April 1982, dipercayai kerana persaingan dalam politik.Mokhtar bagaimanapun dibebaskan daripada hukuman itu selepas mendapat pengampunan diraja pada tahun 1991.


Ambil iktibar dari India, ordinan darurat diguna elak tsunami Covid-19, kata KP kesihatan

Ketua Pengarah Kesihatan Dr Noor Hisham Abdullah hari ini berkata kempen pilihan raya dan perhimpunan besar-besaran di India sehingga menyebabkan tsunami jangkitan Covid-19 berlaku di negara itu harus memberi iktibar demi mengelakkan keadaan serupa berlaku di Malaysia.Beliau berkata kelonggaran sekatan pergerakan yang diumumkan oleh kerajaan India pada bulan Mac lalu telah mengakibatkan peningkatan kes positif serupa dengan apa yang pernah berlaku di Sabah susulan pelaksanaan pilihan raya (PRN) di negeri tersebut tahun lalu.“Apabila 7 Mac pemimpin mereka telah isytiharkan kawalan pandemik Covid-19 amat baik dan akan tamat di India“Jadi bila perkara itu dimaklumkan, ramai rakyat India dah tak patuh dengan SOP, sekatan diberikan kelonggaran, perhimpunan berlaku di pantai, dan perhimpunan berlaku di upacara keagamaan dan perkahwinan, dan jangkitan pun berlaku.“Mereka juga mengadakan lima pilihan raya negeri. iaitu satu kempen melibatkan 200,000 orang, tiada penjarakan fizikal, dan tidak memakai penutup muka, jadi jangitan berlaku. Kita kena belajar dari India untuk elak pilihan raya.“Kita amat bimbang sekiranya pilihan raya diadakan sama ada ia melibatkan pilihan raya kecil, negeri mahupun umum akan berlaku peningkatan kes seperti PRN Sabah dan ia akan menyukarkan usaha kita membendung penularan Covid-19.“Kalau kita tidak menggunakan ordinan darurat, PRN Sarawak terpaksa diadakan iaitu pada bulan Jun. Dengan ada ordinan, kita boleh elakkan PRN Sarawak dan juga tiga pilihan raya kecil,” katanya pada sidang media perkembangan Covid-19 hari ini.Noor Hisham berkata, sebarang langkah untuk mengadakan pilihan raya bermaksud perhimpunan secara besar-besaran akan diadakan.“Sebagai contoh kluster Pasai yang merentas negeri dari Johor balik ke Sarawak telah menyebabkan lebih 2,000 jangkitan.“Bayangkanlah kalau orang Sarawak  balik daripada Sabah dan Semnanjung untuk mengundi di kawasan pedalaman, jadi  jangkitan pasti akan berlaku.“Inilah kebimbangan kita. Kalau jangkitan berlaku di kawasan pedalaman di Sarawak, pusat kesihatan kita mungkn tidak mampu mengesan dan merawat pesakit tersebut. Jarak kawasan pedalaman yang jauh, agak sukar untuk kita memberikan rawatan kepada pesakit-pesakit tersebut.Pada Januari lepas,  Yang di-Pertuan Agong Sultan Abdullah telah mengisytiharan Proklamasi Darurat sekaligus menangguhkan Parlimen dan Dewan Undangan Negeri (DUN).Langkah mengisytiharkan darurat diambil di tengah-tengah ancaman beberapa ahli politik Umno untuk menarik sokongan terhadap kerajaan Perikatan Nasional yang dipimpin Perdana Menteri Muhyiddin Yassin.Kehilangan sokongan majoriti boleh menyebabkan pembubaran Parlimen dan pilihan raya perlu diadakan. Ia adalah sebuah senario yang dibantah Noor Hisham dan pegawai kesihatan kanan negara sejak tahun lalu.


Bekas CEO 1MDB tidak layan ketika diminta serah dokumen pelaburan, kata saksi

Seorang saksi memberitahu Mahkamah Tinggi Kuala Lumpur hari ini bahawa bekas ketua pegawai eksekutif 1Malaysia Development Berhad (1MDB) tidak pernah melayan permintaan daripada Menteri Kewangan Diperbadankan (MKD) untuk mendapatkan dokumen berhubung pelaburan usaha sama dengan PetroSaudi International Ltd (PSI).
Bekas timbalan ketua setiausaha Kementerian Kewangan, Siti Zauyah Mohd Desa, 63, berkata tindakan Shahrol Azral Ibrahim Halmi itu seolah-olah tidak menghormatinya.
Saksi pendakwaan ke-26 itu berkata beliau pernah mengadu perkara itu kepada Menteri Kewangan II, Ahmad Husni Hanadzlah dan Ketua Setiausaha Perbendaharaan (KSP) ketika itu, Wan Abdul Aziz Wan Abdullah, bagaimanapun, tiada apa-apa tindakan daripada mereka.
Beliau berkata demikian ketika disoal balas peguam Muhammad Shafee Abdullah, yang mewakili Najib Razak, pada perbicaraan kes bekas perdana menteri itu berhubung penyelewengan dana RM2.3 bilion daripada 1MDB.
Saksi juga bersetuju dengan cadangan peguam bahawa Shahrol sepatutnya melayan permintaanya itu.
Shafee: Tindakannya (Shahrol Azral) macam kurang ajar?
Siti Zauyah: Itu perkataan (kurang ajar) Tan Sri sebut. Tapi perbuatan Shahrol adalah macam tidak hormat.
Ketika ditanya sama ada beliau mengadu (berhubung Shahrol) kepada Najib, saksi menjawab beliau tidak pernah mengadu kepada Najib kerana beliau mempunyai "boss" sendiri.
Shafee: Itu saya faham, saya pun ada boss di rumah. Tapi kita tak boleh buat kesimpulan bahawa Najib mengarahkan Shahrol Azral berkelakuan sedemikian. Ya atau tidak? Sebab kamu sendiri tak beritahu Najib mengenai masalah yang kamu hadapi.
Siti Zauyah: Bukan level (peringkat)  saya untuk berurusan dengan PM (Najib).
Shafee: Datuk, berapa lama perbuatan ini (tidak diendahkan) berlarutan di 1MDB?
Siti Zauyah: Sejak penubuhan sampai sekarang.
Shafee: Sekarang juga?
“Saya kena tanya kepada siapa yang menjaga portfolio berkenaan,” katanya yang bersara pada November 14 2019.
Perbicaraan hari ini dihentikan lebih awal apabila timbalan pendakwa raya, Gopal Sri Ram memberitahu mahkamah bahawa beliau mengalami sakit gastrik.
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung 5 September ini.
Najib yang kini menjalani hukuman penjara 12 tahun kerana kesalahan menyeleweng dana SRC International Sdn Bhd, meninggalkan Kompleks Mahkamah Kuala Lumpur pada jam 4.20 petang dengan menaiki kenderaan utiliti sukan (SUV) serta diiringi beberapa kenderaan polis.
Hari ini, Najib akan hadir ke mahkamah sekali lagi untuk perbicaraan kesnya dan bekas ketua pegawai eksekutif 1MDB, Arul Kanda Kandasamy membabitkan pertuduhan meminda laporan audit 1MDB di hadapan hakim Mahkamah Tinggi, Mohamed Zaini Mazlan.


G7 sedang usaha skim perangi suspek curi bijirin Ukraine

Pemimpin Kumpulan Tujuh (G7) sedang mengusahakan satu skim untuk memerangi suspek kecurian bijirin Ukraine dengan menggunakan pengenalan kimia asal bijirin, kata Menteri Makanan dan Pertanian Britain Mark Spencer pada Isnin.
Spencer memberitahu persidangan International Grains Council (IGC) di London bahawa Britain menerajui skim itu, dan negara G7 juga bekerjasama rapat dengan Ukraine, pengeksport bijirin keempat terbesar di dunia.
"Kami percaya (pengenalan kimia) akan menjadi cara yang berkesan untuk menghalang pencurian lagi bijirin Ukraine," kata Spencer.
Britain mengumumkan gelombang baru sekatan bulan lalu ke atas Rusia berhubung perangnya terhadap Ukraine, menyasarkan "individu dan entiti" yang berkait dengan kecurian bijirin Ukraine.
Menyasarkan entiti yang terlibat dalam perdagangan bijirin adalah luar biasa kerana aktiviti sedemikian biasanya berada di bawah pengecualian kemanusiaan daripada sekatan.
Kedua-dua negara, Rusia dan Ukraine adalah pengeksport bijirin utama ke negara-negara membangun di Afrika dan Asia Barat.


Erdogan menuju 2 dekad pemerintahan selepas menang pilihan raya presiden Turkiye

Presiden Turkiye Recep Tayyip Erdogan menggesa perpaduan negara selepas memenangi pilihan raya penentuan yang melanjutkan lagi menuju dua dekad pemerintahannya yang transformatif tetapi memecahbelahkan sehingga 2028.
Pemimpin berusia 69 tahun itu mengatasi krisis ekonomi terburuk Turkiye dalam satu generasi dan pakatan pembangkang paling kuat yang pernah dihadapi parti berteraskan Islam pimpinannya untuk memenangi pilihan raya paling sukar itu.
Beberapa jalan di negara itu meriah dengan sambutan penyokong yang membunyikan hon kereta dan penghormatan dari seluruh dunia ketika pemimpin terpenting dalam sejarah moden Turkiye itu mengetuai lautan penyokongnya menyanyikan lagu kemenangan di luar istana presiden di Ankara.
"Kita harus bersatu dalam perpaduan dan solidariti," kata Erdogan kepada orang ramai yang meraikan kemenangannya sambil mengibarkan bendera.
"Kami menggesa dengan sepenuh hati kami."
Keputusan pilihan raya menunjukkan Erdogan menewaskan pencabarnya dari parti pembangkang sekular Kemal Kilicdaroglu dengan pembezaan empat peratus.
“Saya berharap untuk terus bekerjasama sebagai sekutu Nato (Pertubuhan Perjanjian Atlantik Utara) dalam isu dua hala dan berkongsi cabaran global,” kata Presiden AS Joe Biden di Twitter.
Vladimir Putin dari Rusia berkata keputusan itu menunjukkan sokongan kepada "usaha Erdogan untuk mengukuhkan kedaulatan negara dan meneruskan dasar luar yang bebas".
Volodymyr Zelensky dari Ukraine berkata beliau mahu terus bekerjasama dengan Erdogan "untuk keselamatan dan kestabilan Eropah".
Pemimpin di seluruh Eropah dan dunia Arab turut mengucapkan tahniah – begitu juga dengan bekas presiden AS Donald Trump.
Trafik di Dataran Taksim di Istanbul sesak teruk dan sekumpulan besar penyokong menyanyi dan mengibarkan bendera berkumpul di seluruh Turkiye.
"Rakyat kami memilih pemimpin yang betul," kata Nisa Sivaslioglu, 17, di Istanbul.
"Saya menjangkakan Erdogan akan menambah lagi perkara baik yang telah beliau lakukan untuk negara kita."


Speaker Dewan Rakyat tarik diri forum tampil Najib sebagai jurucakap utama

Yang di-Pertua Dewan Rakyat menarik diri daripada hadir ke sebuah forum demokrasi berparlimen yang turut menampilkan bekas perdana menteri Najib Razak memberikan ucapan penutup acara.Azhar Azizan Harun adalah antara barisan panelis yang turut menampilkan pimpinan Pakatan Harapan (PH) termasuk Presiden PKR Anwar Ibrahim, Teresa Kok (DAP-Seputeh) dan Khalid Samad (Amanah- Shah Alam).Ketika dihubungi, Azhar yang dijadualkan menjadi panel forum mengenai masa depan demokrasi berparlimen, mengesahkan beliau tidak dapat hadir, kerana program itu bertembung dengan sebuah lagi acara.Bagaimanapun, Anwar, Khalid dan Kok dipercayai akan meneruskan penyertaan mereka dalam forum tersebut.Dalam pada itu, kehadiran seorang lagi peserta lain yang turut tersenarai dalam forum, Yang di-Pertua Dewan Negara Rais Yatim tidak dapat disahkan MalaysiaNow ketika ini.Forum itu dianjurkan oleh kumpulan pemikir International Strategy Institute, yang diketuai Cheah Chyuan Yong.Awal minggu ini, MalaysiaNow melaporkan kehadiran Najib di forum yang bertema demokrasi dan ia menimbulkan persoalan berdasarkan rekod pentadbirannya yang terpalit skandal mega.Pentadbiran sembilan tahun Najib dicemari skandal 1MDB sehingga beliau menghadapi pertuduhan menyalurkan lebih AS$700 juta (sekitar RM2.6 bilion) dari sebuah syarikat pembangunan strategik ke dalam akaun bank peribadinya.Pada 2015, pentadbiran Najib menghentikan siasatan yang dijalankan pelbagai agensi mengenai skandal tersebut selain memecat peguam negara yang mengetuai siasatan ketika itu.Siasatan tersebut kemudian dibuka semula oleh pentadbiran Dr Mahathir Mohamad pada 2018 dengan pihak berkuasa turut menyita wang tunai dan pelbagai barangan mewah bernilai RM1 bilion yang disimpan di beberapa premis yang dikaitkan dengan Najib.Tahun lalu, Mahkamah Tinggi menyabitkan bersalah terhadap Najib berhubung tujuh pertuduhan termasuk kesalahan pecah amanah (CBT), pengubahan wang haram dan salah guna kuasa berkaitan SRC International.


Bicara kes saman fitnah Dr Mahathir terhadap Zahid 11 September depan

Mahkamah Tinggi hari ini menetapkan empat hari bermula 11 September untuk perbicaraan kes saman difailkan Dr Mahathir Mohamad terhadap Ahmad Zahid Hamidi atas dakwaan mengeluarkan kenyataan berbaur fitnah berhubung isu "kutty" membabitkan bekas perdana menteri itu.
Peguam Mior Nor Haidir Suhaimi yang mewakili Dr Mahathir berkata hakim Rozana Ali Yusoff menetapkan 11 hingga 14 September ini untuk perbicaraan selain menetapkan tarikh akhir bagi pengurusan kes pada 14 Julai.
"Pihaknya akan mengemukakan dua saksi iaitu Dr Mahathir dan anaknya, Mukhriz untuk memberi keterangan pada perbicaraan kes itu," kata Mior Nor Haidir ketika dihubungi, selepas pengurusan kes yang berlangsung melalui sidang video hari ini.
Prosiding itu turut disertai peguam Mohd Shahril Madisa, mewakili timbalan perdana menteri itu.
Difahamkan, seramai tiga orang saksi termasuk Zahid akan memberi keterangan pada perbicaraan tersebut.
Pada 20 Julai tahun lepas, Dr Mahathir, 97, memfailkan saman itu dengan menamakan Zahid, 70, sebagai defendan tunggal.
Dr Mahathir dalam pernyataan tuntutannya mendakwa, Zahid telah mengeluarkan kenyataan memfitnah terhadapnya semasa mesyuarat Umno Bahagian di Kelana Jaya pada 30 Julai 2017 dan kenyataan itu diterbitkan semula di YouTube Astro Awani dan beberapa portal berita dalam talian, yang boleh diakses oleh pengguna Internet tanpa sebarang sekatan.
Sementara itu, Zahid dalam pernyataan pembelaan difailkan pada 17 Ogos tahun lepas, menafikan kenyataan yang dibuat pada 30 Julai 2017 adalah berniat jahat untuk memfitnah dan merendahkan reputasi plaintif di khalayak umum.


Kes harian lepasi 3,700 jangkitan, 9 lagi terkorban

3,781 kes baru Covid-19 direkodkan semalam menjadikan jumlah keseluruhan sebanyak 4,933,753 kes.
Sebanyak 2,979 pesakit turut dilaporkan sembuh, menjadikan jumlah keseluruhan kes sembuh sebanyak 4,861,792.
Ketika ini, 35,457 kes aktif direkodkan di mana 33,706 atau 95.1% daripadanya menjalani kuarantin kendiri.
Tiada pesakit di pusat kuarantin sementara 1,676 (4.7%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 75 kes dan 47 daripadanya memerlukan bantuan alat pernafasan.
Sembilan lagi kes kematian dicatatkan termasuk tiga kes kematian sebelum tiba di hospital menjadikan keseluruhan korban akibat wabak itu sebanyak 36,504 orang.


Majoriti pengundi Melayu setuju keputusan Najib bersalah

Enam daripada 10 pengundi Melayu bersetuju dengan keputusan Mahkamah Tinggi Kuala Lumpur yang menetapkan bekas perdana menteri, Najib Razak bersalah kerana salah guna kuasa dan pengubahan wang haram, kata Merdeka Centre.“61% responden dalam kaji selidik ini setuju dengan keputusan mahkamah manakala 18% menjawab sebaliknya.“Kami dapati 57% pengundi Melayu juga setuju dengan keputusan mahkamah,” kata Ketua Penyelidik Merdeka Centre Ibrahim Suffian dalam satu kenyataan hari ini.Merdeka Centre menjalankan kaji selidik bermula 15 Julai hingga 10 Ogos, melibatkan 3,415 pengundi berdaftar terdiri daripada 52% Melayu, 29% Cina, 7% India, 6% Bumiputera Islam dan 6% Bumiputra bukan Islam (dari Sabah dan Sarawak).Pada 28 Julai lepas, mahkamah mendapati Najib bersalah dan bekas presiden Umno itu dijatuhkan hukuman penjara 12 tahun dan denda sebanyak RM210 juta.Najib dihukum penjara 12 tahun kerana salah guna kuasa dan 10 tahun masing-masing atas enam tuduhan pengubahan wang haram dan pecah amanah.Pada ketika ini, hukuman yang akan dijalankan serentak itu ditangguhkan sementara menunggu proses rayuan.Najib didakwa kerana wang sebanyak RM42 juta dipindahkan daripada dana 1Malaysia Development Berhad (1MDB) ke akaun peribadinya.Najib menafikan semua tuduhan terhadapnya, sebaliknya menyalahkan ahli perniagaan dalam pelarian Low Taek Jho yang lebih dikenali sebagai Jho Low.


Sultan Selangor seru ahli politik bersatu perangi Covid-19

Sultan Selangor Sultan Sharafuddin Idris Shah menyeru agar akhlak mulia dan kebijaksanaan Rasulullah dalam menyatupadukan umat dijadikan contoh oleh ahli politik supaya bersatu padu dan menyokong penuh usaha kerajaan dalam mengatasi masalah penularan wabak Covid-19.Sultan Sharafuddin bertitah ahli politik perlu bersatu dan berusaha mencari jalan penyelesaian terbaik demi memastikan rakyat terus hidup aman damai, makmur dan harmoni.“Rakyat sedang berhadapan dengan kemelut ekonomi yang merudum akibat wabak Covid-19, (maka) perpaduan, kestabilan dan kesejahteraan amat penting untuk meneruskan agenda pembangunan, membina kekuatan dan mendaulatkan negara,” titah baginda dalam perutusan sempena sambutan Maulidur Rasul 1442 Hijrah yang dimuat naik di laman Facebook Selangor Royal Office hari ini.Titahnya lagi umat Islam perlu terus menghayati dan menghidupkan dua peninggalan Rasulullah iaitu al-Quran dan As-Sunnah dalam kehidupan harian.Sultan Sharafuddin turut menyeru agar rakyat menghayati dan mengamalkan ajaran Islam sepertimana diajar dan dibimbing oleh junjungan besar Nabi Muhammad. “Nabi Muhammad yang merupakan seorang insan mulia dan agung adalah anugerah Allah kepada umat manusia di muka bumi ini. Baginda merupakan seorang Khalifah kepada sekalian umat yang mengajar manusia tentang persaudaraan, akhlak mulia serta erti kehidupan sebenarnya,” titah baginda.


Tinjauan PBB dapati B40 bergelut dengan pengangguran, pembelajaran dalam talian

Satu tinjauan yang dijalankan dua agensi Pertubuhan Bangsa-Bangsa Bersatu (PBB) mendapati keluarga di bawah kategori B40 atau berpendapatan rendah terus bergelut dengan masalah penggangguran, manakala anak-anak mereka hilang minat untuk meneruskan pembelajaran sekolah akibat kesukaran dalam pembelajaran online.Siri keempat tinjauan “Families on the Edge” yang dilaksanakan Tabung Kanak-kanak PBB (Unicef) dan Dana Populasi Pertubuhan Bangsa-bangsa Bersatu (UNFPA) membabitkan 500 isi rumah berpendapatan rendah di Kuala Lumpur.Tinjauan badan antarabangsa itu dijalankan sepanjang 10 bulan dari Mei 2020 hingga Mac tahun ini.Penggangguran dalam kalangan ketua keluarga kekal pada kadar 12%, 2.5 kali lebih tinggi berbanding kadar sebelum krisis. Kadar penggangguran di kalangan isi rumah yang diketuai oleh wanita pula pada kadar 16%.Isi rumah yang diketuai oleh wanita dan orang kurang upaya (OKU) telah pulih pada tahap sebelum krisis pada Februari dan Mac, meskipun pendapatan mereka kekal rendah, iaitu RM1,300 dan RM1,200.Tinjauan tersebut dilaksanakan menerusi panggilan telefon dan sesi bersemuka dengan 50 ketua keluarga terpilih, termasuk ibu tunggal.“Edisi kajian sebelum ini mendapati keluarga berpendapatan rendah lebih terkesan dengan krisis di semua aspek, dengan isu rumah diketuai wanita dan OKU melaporkan impak negatif terburuk.“Bagaimanapun, kajian kami mengesahkan yang respons-respon daripada dasar kerajaan memainkan peranan penting untuk membendung kesan-kesan negatifnya,” kata kajian itu.Kajian itu juga menyatakan BPN, atau Bantuan Prihatin Nasional memainkan peranan yang penting dalam menyediakan pampasan secara separa bagi pendapatan isi rumah yang berkurangan.Bantuan-bantuan kerajaan lain seperti Bantuan Prihatin Rakyat dan EduTV didapati membantu meringankan beban kewangan, namun kajian menunjukkan lebih separuh daripada isi rumah bergelut untuk memenuhi perbelanjaan asas.Ia menyatakan 60% responden tidak mampu membeli makanan secukupnya untuk keluarga mereka manakala 50% tidak mampu membayar bil utiliti, pinjaman rumah atau sewa pada waktunya.Tinjauan tersebut turut menunjukkan 25% peserta kajian melaporkan terpaksa mengurangkan makanan manakala 33% menyatakan sukar untuk memberikan anak mereka wang saku secukupnya untuk membeli makanan di sekolah.Mengenai pembelajaran di rumah, tinjauan itu menunjukkan hanya 35% isi rumah mempunyai akses kepada komputer atau peranti lain manakala majoriti sebanyak 88% terpaksa bergantung kepada telefon pintar untuk mengakses kandungan yang disediakan sekolah.Menurut kajian, Walaupun program EduTV membantu, 40% responden melaporkan keterbatasan dalam pemahaman anak-anak mereka terhadap kandungan tersebut.88% ibu bapa menyatakan anak mereka bergelut memberi perhatian kepada pelajaran manakala 60% lagi menyatakan anak-anak mereka hilang minat dalam pembelajaran.Akibat daripada pergelutan kewangan yang kronik dan kekurangan peluang pekerjaan semasa pandemik, majoriti responden (88%) percaya situasi kewangan mereka tidak akan berubah atau bakal menjadi lebih teruk dalam tempoh enam bulan akan datang.Hanya 37% ketua keluarga yang mengganggur percaya mereka akan mendapat pekerjaan semula dalam masa terdekat.


4 hari lagi untuk kemuka Borang Nyata Cukai, kata LHDN

Lembaga Hasil Dalam Negeri (LHDN) hari ini mengingatkan supaya pembayar cukai yang tidak menjalankan perniagaan melaporkan pendapatan mereka melalui e-filing Borang Nyata Cukai bagi tahun taksiran 2021 selewat-lewatnya 15 Mei ini bagi mengelak penalti dikenakan. Dalam sebuah kenyataan, LHDN berkata lebih 2.58 juta Borang Nyata Cukai bagi tahun taksiran 2021 diterima daripada kategori pembayar cukai yang tidak menjalankan perniagaan.Menurut LHDN, daripada jumlah tersebut, sekitar 2.48 juta atau lebih 96% Borang Nyata Cukai diterima melalui kaedah e-Filing manakala selebihnya secara manual atau Borang Kertas. Pemfailan cukai secara manual berakhir pada 30 April lalu.


Tiada keperluan perakuan Sirim untuk pelitup muka bukan perubatan, kata pakar kesihatan

Keputusan kerajaan mewajibkan pelitup muka bukan perubatan supaya mendapatkan perakuan dan penandaan Sirim sebelum dijual ke pasaran tempatan mencetuskan persoalan dalam kalangan pakar kesihatan.Mereka berkata , tidak dapat dipastikan apakah niat dan sebab di sebalik tindakan untuk mendapatkan perakuan daripada agensi di bawah kementerian sains, teknologi dan inovasi yang bertugas untuk menentukan piawaian sesuatu produk, selepas lebih dua tahun pandemik Covid-19 melanda.Bercakap dengan MalaysiaNow, beberapa pakar kesihatan menyatakan pelitup muka bukan perubatan tidak memerlukan perakuan Sirim, malah mereka juga tidak pasti sekiranya terdapat piawaian industri yang diiktiraf untuk pelitup muka kategori itu.Pakar kesihatan awam dari Universiti Malaya (UM) Dr Sanjey Rampal berkata setakat ini hanya terdapat panduan mengenai pemakaian pelitup muka dengan lebih berkesan, namun ia tidak selaras.Katanya, meskipun panduan itu memaparkan infografik menarik dan mudah difahami di media sosial, namun masih tiada bukti kukuh berhubung keberkesanan pemakaian pelitup muka secara umum dalam mengurangkan penularan Covid-19 pada masa ini.“Kita tidak perlukan pensijilan Sirim untuk pelitup muka bukan perubatan. Saya tidak faham mengapa perlu perakuan untuk pelitup muka bukan perubatan,” katanya kepada MalaysiaNow.“Pemakaian pelitup muka secara umum kemungkinan mempunyai keberkesanan rendah berikutan penggunannya secara lebih meluas, malah ia bukan pilihan kos efektif ketika berada dalam fasa pandemik ini.”Pada 7 April lalu, kementerian perdagangan dalam negeri dan hal ehwal pengguna (KPDNHEP) mengumumkan pelitup muka bukan perubatan perlu mempunyai perakuan Sirim sebelum ia dijual di pasaran berkuatkuasa 1 Januari, 2023.KPDNHEP berkata, syarikat yang gagal mematuhi peraturan itu boleh dideda sehingga RM200,000 bagi kesalahan pertama dan meningkat tidak melebihi RM500,000 untuk kesalahan berikutnya.Katanya, bagi individu yang terdiri daripada pengilang dan pengimport pula boleh didenda sehingga RM100,000 atau penjara sehingga tiga tahun atau kedua-duanya sekali bagi kesalahan pertama.Orang ramai turut mempersoalkan keputusan yang dirasakan akan menyebabkan pihak tertentu memonopoli jualan pelitup muka bukan perubatan di pasaran.Pengarah Click2Health, syarikat penyedia penjagaan kesihatan, M Mohan, berkata kebimbangan yang diluahkan orang ramai sememangnya sahih memandangkan isu monopoli dalam kalangan industri semakin serius.Katanya, bagi jualan pelitup muka, terdapat begitu banyak pengeluar dan agak mustahil untuk satu atau dua syarikat memonopoli pasaran ini memandangkan produk tersebut tidak begitu sukar untuk dihasilkan.“Kos pengeluaran tidak tinggi, justeru ramai usahawan atau syarikat masih boleh bertahan,” katanya kepada MalaysiaNow.Mohan bagaimanapun berpendapat kerajaan mengumumkan syarat itu baru-baru ini adalah kerana tiada siapa menjangkakan pandemik Covid-19 akan berlanjutan sehingga ke hari ini.“Nampaknya pandemik ini akan kekal untuk tempoh masa yang lama dan jualan pelitup muka sudah menjadi satu perniagaan yang besar, malah semakin ramai kini terlibat dalam pengeluaran pelitup muka.“Mungkin perakuan Sirim ini akan memastikan pengguna dapat elak daripada membeli pelitup muka yang tidak berfungsi,” katanya dan menambah kerajaan mengambil tindakan yang sewajarnya.Sementara itu, Presiden Persekutuan Persatuan Pengamal Perubatan Swasta Malaysia (FPMPAM), Dr Steven Chow, turut mempersoalkan keputusan itu memandangkan ubat-ubatan dan bekalan pembedahan yang diimport tidak memerlukan kelulusan Sirim.“Sekiranya sesorang di Malaysia boleh menghasilkan, memasarkan dan menjual produknya sendiri tanpa kelulusan Sirim dan pembeli boleh terima dari segi nilai muka, kenapa perlu perakuan Sirim” soal beliau.Dalam pada itu, Sanjey berkata, peningkatan bukti yang menunjukkan penyebaran Covid-19 melalui udara sepatutnya mengubah strategi ke arah pengudaraan yang lebih baik serta menggalakkan penggunaan pelitup muka dengan kadar tapisan yang lebih tinggi (N95) di kawasan risiko jangkitan tinggi.“Bagaimanapun, penapisan lebih tinggi akan lebih menyukarkan kita untuk bernafas, oleh itu, ia harus digunakan dalam tempoh yang singkat,” tambahnya.


Kes harian Covid-19 menurun ke paras 7,000

Malaysia merekodkan kes baru sebanyak 7,373 menjadikan kes keseluruhan Covid-19 meningkat sebanyak 2,339,594 kes.10,959 pesakit juga direkodkan sembuh, menjadikan jumlah keseluruhan pesakit sembuh sebanyak 2,195,669Dalam pada itu, kes yang memerlukan rawatan di unit rawatan rapi (ICU) adalah sebanyak 762 kes di mana 702 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 410 kes di mana 293 adalah kes Covid-19.Dari 7,373 kes harian yang dilaporkan pada hari ini, 133 kes (1.8%) adalah daripada Kategori Tiga, Empat, dan Lima, dan 7,240 kes (98.2%) lagi adalah terdiri daripada Kategori Satu dan Dua.


Umat Islam Malaysia sambut Aidilfitri Khamis ini

Umat Islam di Malaysia akan menyambut Hari Raya Aidilfitri pada Khamis 13 Mei, demikian diumumkan Penyimpan Mohor Besar Raja-Raja Syed Danial Syed Ahmad, malam ini.“Bagi menyempurnakan titah perintah Yang di-Pertuan Agong setelah diperkenan oleh Duli-Duli Yang Maha Mulia Raja-Raja, maka adalah dengan ini saya mengisytiharkan bahawa tarikh Hari Raya Puasa bagi negeri-negeri seluruh Malaysia ialah pada hari Khamis, 13 Mei 2021,” katanya.Pengumuman tarikh Aidilfitri itu disiarkan menerusi siaran televisyen tempatan.


Sabah terima 53,000 dos vaksin CanSino

Sabah menerima kumpulan pertama vaksin Covid-19 jenis CanSino sebanyak 53,000 dos manakala kumpulan seterusnya vaksin dos tunggal itu dijangka turut diterima pada bulan ini, kata Pengarah Kesihatan Negeri Dr Rose Nani Mudin.Beliau berkata vaksin itu dapat membantu melancarkan program vaksinasi di Sabah, lebih 1.46 juta penduduk di negeri tersebut menerima dos pertama vaksin Covid-19 manakala 866,228 orang lagi telah melengkapkan dua dos suntikan.“Kadar vaksinasi orang dewasa iaitu 18 tahun dan lebih di Sabah telah mencapai 53.3% (dos pertama) dan 31.4% daripada mereka telah menerima dua dos lengkap,” menurutnya dalam sebuah kenyataan semalam.Sebelum ini, Ketua Menteri Hajiji Noor dilaporkan berkata kerajaan negeri mengemukakan permohonan agar Sabah diberi keutamaan untuk menerima CanSino dan telah memohon 1.8 juta dos vaksin jenis itu kepada Kerajaan Persekutuan.Rose berkata Jabatan Kesihatan Sabah dan kerajaan negeri terus mempergiat vaksinasi di kawasan pedalaman dan sukar dicapai selain terus membuka pusat pemberian vaksin secara jumpa terus.Beliau berkata berdasarkan data jabatan itu, sebanyak 80 hingga 90% pesakit Covid-19 yang dimasukkan ke unit rawatan rapi (ICU) merupakan individu yang tidak divaksin, oleh itu, beliau menyeru agar semua penduduk mendapatkan vaksinasi.“Pada masa ini, jangkitan Covid-19 telah pun berleluasa dalam komuniti, semua orang berisiko untuk menjangkiti dan dijangkiti. Pada masa ini juga, tindakan pencegahan di peringkat individu adalah kunci utama menghalang penyebaran virus ini.“Pematuhan SOP iaitu sentiasa memakai pelitup muka di tempat awam dan terbuka, mengamalkan penjarakan fizikal satu meter, tidak bersentuhan dan kerap mencuci tangan mesti dilakukan di mana pun mereka berada,” katanya.Mengulas kes lambat daftar, Dr Rose Nani berkata ia terjadi apabila kes yang dikesan meningkat mengakibatkan beban ujian makmal dan kerja petugas turut meningkat.Katanya sehubungan itu, beberapa langkah penambahbaikan sedang dilakukan termasuk penyumberluaran, meningkatkan jumlah anggota yang menjalankan ujian, memanjangkan waktu bertugas di makmal sehingga 12 tengah malam dan meningkatkan keupayaan ujian secara teknikal.


Malaysia dijangka alami kenaikan suhu, jerebu dari Julai hingga September

Jabatan Meteorologi Malaysia (MetMalaysia) menjangkakan berlaku kenaikan suhu berserta fenomena jerebu di negara ini pada Julai hingga September depan. Ketua Pengarahnya Muhammad Helmi Abdullah berkata pengaruh faktor luar seperti ribut tropika di negara berhampiran seperti Filipina boleh menyebabkan keadaan menjadi kering di semenanjung.“Di Indonesia, berkemungkinan berlakunya kebakaran hutan kerana cuaca kering adalah tinggi dan angin akan datang dari barat daya (membawa asap) ke negara kita dalam bentuk jerebu,” katanya menerusi rancangan Malaysia Petang Ini yang diterbitkan BernamaTV.MetMalaysia semalam mengeluarkan kenyataan berkaitan monsun barat daya yang dijangka bermula Sabtu ini dan berterusan sehingga pertengahan September.Muhammad Helmi berkata kejadian itu akan menyebabkan pengurangan pembentukan awan hujan dan mengalami hari tanpa hujan serta menghasilkan taburan hujan yang rendah.Bagaimanapun, hujan lebat berserta angin kencang dan petir berikutan fenomena garis badai masih boleh berlaku di pantai barat semenanjung dan barat Sabah.


RUU anti lompat parti perlu diteliti secara mendalam, kata SU agung PAS

Rang undang-undang (RUU) anti lompat parti perlu diteliti secara mendalam terlebih dahulu bagi mengelakkan timbul sebarang masalah pada masa akan datang.Setiausaha Agung PAS Takiyuddin Hassan berkata hal ini kerana istilah “lompat parti” itu sendiri kurang jelas selain terdapat beberapa perkara lain yang perlu dibincangkan dengan lebih lanjut.“Persoalannya adakah ahli Parlimen atau ahli Dewan Undangan Negeri (Adun) bebas dianggap sebagai ahli parti? Contohnya kalau dia nak masuk parti lain, adakah itu lompat parti?” katanya kepada pemberita selepas majlis pelancaran Keluarga Kota Bharu semalam.Menteri tenaga dan sumber asli itu berkata undang-undang sama juga perlu dilaksanakan di peringkat negeri bagi memastikan ia berkuat kuasa terhadap Adun.Pada hari terakhir persidangan Dewan Rakyat iaitu 24 Mac lepas, Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar memberitahu dewan pembentangan RUU itu akan diadakan dalam sidang khas Parlimen 11 April depan.Wan Junaidi berkata perkara itu dipersetujui Perdana Menteri Ismail Sabri Yaakob yang akan melanjutkan persidangan khas tersebut sekiranya tempoh sehari bagi membincangkan RUU berkenaan tidak mencukupi.